Буюк Хитой девори қандай тикланмоқда? (фото)\n17:52 / 24.06.2017\nХитойда ўн йилдан зиёд вақтдан буён жаҳон архитектурасининг энг машҳур ёдгорликларидан бири — Буюк Хитой деворини тиклаш устида иш олиб борилмоқда, деб ёзади Reuters.\n«Биз оригинал материаллар ва ғишт териш технологиясидан фойдаланиб, деворнинг асл ҳолатини сақлаб қолишимиз лозим, чунки бу бизга тарихий ва маданий бойликни асраш имконини беради», — деган реставрациянинг етакчи муҳандиси Чен Йонмато.\nИшчи Буюк Хитой девори реконструкцияси вақтида дам олмоқда. © REUTERS, Damir Sagolj\nБуюк Хитой девори — сайёрамиздаги энг йирик архитектура ёдгорлиги ҳисобланади, унинг қўшимча тиргаклари билан умумий узунлиги 20 минг километрни ташкил этади, деворнинг илк қисмлари эрамиздан аввалги учинчи асрда барпо этилган.\nБуюк Хитой девори реконструкцияси. © REUTERS, Damir Sagolj\nЎзининг узоқ тарихи мобайнида девор кўп марта бузилган ва қаровсиз аҳволга келиб қолган. Фақат 1984 йилга келиб Дэнг Сиаопинг ташаббуси билан Буюк Хитой деворини реставрация қилиш дастури бошлаб берилган.\nБуюк Хитой девори. © REUTERS, Damir Sagolj\nБажарилган ишларга қарамасдан, деворнинг туристик йўналишдан йироқроқдаги қисмларида аҳвол ҳавас қиларли эмас. Шундай участкалардан бири Цзиангкоу деб аталади. Бу 20 километрли айланма девор мамлакат пойтахти Пекиндан 70 км нарида жойлашган. Деворнинг бу қисми зиг-заглар ва хавфли энишлари билан машҳур.\nБуюк Хитой девори реконструкциячсига қурилиш материаллари таниш. © REUTERS, Damir Sagolj\nБу участкада реставрация ишларини олиб бориш учун ишчилар хачирлардан фойдаланишади. Ҳар бир жониворга 130 килогача ғишт юклашади ва юқорига — девор асосига тоғ сўқмоқлари бўйлаб чиқишади.\nБуюк Хитой девори узра туман. © REUTERS, Damir Sagolj\n«Йўллар жуда тик, тоғлар жуда баланд, шу сабабли ғиштларни фақат хачир ва отларда ташиш мумкин», — дейди хачирнинг эгаси, 10 йилдан бери девор реставрациясида қатнашиб келаётган Цао Синҳуа Reuters журналистларига.\nБуюк Хитой девори участкаларидан бирининг реконструкцияси. © REUTERS, Damir Sagolj\nБаъзи ўринларда ишчилар, девордан нураб тушган асл ғиштлардан ҳам фойдаланишмоқда.\nАгар мос келадиган тош топилмаса, ишчилар махсус технология бўйича тайёрланган ғиштлардан фойдаланишади.\nИшчилар буюк Хитой девори реконструкцияси учун асбоб-ускуналар олиб кетишмоқда. © REUTERS, Damir Sagolj\n«Биз оригинал материаллар ва ғишт териш технологиясидан фойдаланиб, деворнинг асл ҳолатини сақлаб қолишимиз лозим, чунки бу бизга тарихий ва маданий бойликни асраш имконини беради», — деган реставрациянинг етакчи инженери Чен Йонмато.\nИшнинг қийинлиги шундаки, барча ғишт заводлари Пекинда жойлашган. Реставрация ишлари ўтказилаётган жойга яқин ғишт заводлари ҳукуматни атроф-муҳитни ифлослантиришга қарши кураши доирасида чиқарган қарори натижасида ёпилган.\nБуюк Хитой девори участкаси реконструкцияси учун жавоб берувчи инженер. © REUTERS, Damir Sagolj\nДеворнинг ўзининг ёввойи гўзаллиги билан машҳур Цзянгкоу участкаси Минглар сулоласи бошқарувининг сўнгги йилларида — 1600 йилларда барпо этилган. Бироқ, деворнинг бу қисми икки минг йиллик тарихга эга айрим қисмлари олдида «ёш» ҳисобланади.\nДеворнинг бу қисмида фаол реставрация ишлари ўтган йили бошланган. Ҳудудий ҳокимият архитектура ёдгорлигининг дастлабки кўринишини сақлаб қолиш ва нураётган қисмини мустаҳкамлашга интилмоқда.\nИшчилар Буюк Хитой девори участкаси реконструкцияси оралиғидаги танаффус чоғи дам олишмоқда. © REUTERS, Damir Sagolj\nИш жуда секин бормоқда, чунки нотекис рельеф туфайли кўп ишчилар искана, болға, теша ва курак сингари энг оддий асбоблардангина фойдаланишга мажбур.\nБуюк Хитой девори участкаси. © REUTERS, Damir Sagolj\nАйни пайтда Минглар сулоласи вақтида барпо этилган деворнинг ўндан бир қисмигина қайта тикланган.\n2018 йилда Ўзбекистоннинг 367 МТМда қуриш, реконструкция ва мукаммал таъмирлашга доир ишлар амалга оширилади\n00:26 / 03.07.2018\nХалқаро эксперт Ўзбекистонда йўлларга термопластик чизиқлар зарурлигини билдирди\n00:00 / 19.05.2018\nФоторепортаж: Андижонда худди Регистон монанд - Жомъе меъморий мажмуасининг очилиш тантанаси бўлди\n22:07 / 25.03.2018


hidoyat.uz – “Мовароуннаҳр” нашриётининг сайти - ҲАЙИТ НАМОЗИ\nҚурбон ҳайити намози икки ракат вожиб намоздир. Ҳайит намози бундай ўқилади: Жамоат ҳайит намозини ўқишга ҳозир бўлгач, саф тортади ва ҳайит намози ўқишга ният қилади. (Ният: «Шу вақтда вожиб бўлган Қурбон ҳайити намозини барча такбирлари билан, шу имомга иқтидо қилиб, юзимни Каъбанинг бир тарафига қаратиб, холис Аллоҳ таоло учун ўқишни ният қилдим») ва такбири таҳрима айтади (ҳайит намозлари учун иқомат айтилмайди).\nСўнг сано ўқилади. Кейин имом эшиттириб, қавм ичларида уч бор такбир (Аллоҳу акбар) айтади. Ҳар такбирда қўллар қулоқлар тўғрисигача кўтарилади. Такбирлар орасида қўллар боғланмайди, ёнда тутилади. Тўртинчи такбир айтилгач, қўллар боғланади, имом эшиттириб қироат қилади. Қавм жим эшитади. Қироатдан сўнг руку ва саждалар қилиниб, иккинчи ракатга турилади.\nИккинчи ракатда имом қироатни тугатганидан сўнг, рукудан олдин, биринчи ракатда айтилганидек уч бор такбир айтилиб, рукуга борилади ва сажда қилинади. Саждадан сўнг ўтириб ташаҳҳуд, салавот ва дуо ўқиб салом берилади.\nСаломдан кейин имом минбарга чиқиб, иккита хутба ўқийди. Биринчи хутбани кетма-кет тўққиз такбир, иккинчи хутбани етти такбир айтиб бошлаши ва иккинчи хутбани ўн тўрт такбир айтиб тугатиши мустаҳабдир.\nҲайит намозига ғусл қилиб, энг яхши кийимларини кийиб, хушбўй бўлиб бориш суннатдир.\nАрафа кунининг бомдодидан бошлаб (яъни, зулҳижжанинг тўққизинчисидан) ҳайитнинг тўртинчи куни аср намозигача, яъни зулҳижжанинг ўн учинчи кунигача ҳар фарз намоздан сўнг такбири ташриқ айтиш намозхонлар учун вожибдир. Машҳур такбир ушбудир: “Аллоҳу Акбар, Аллоҳу Акбар, ла илаҳа иллаллоҳу валлоҳу Акбар, Аллоҳу Акбар, валиллаҳил ҳамд”.\nТакбири ташриқни шаҳарда муқим бўлиб турган кишилар айтиши вожиб бўлади. Мусофирга уни айтиш вожиб эмас, агар муқимга иқтидо қилган бўлса вожиб бўлади.\nВитр намози, ийд намози ва жаноза намозидан кейин такбир айтилмайди. Фарз намозларининг орқасидан такбирни саломдан сўнг тезда айтиш маъқул амалдир. Орқасидан такбир айтишлиги вожиб бўлган намозларнинг бирортасини қазо қилиб қўйса, у намозини ташриқ кунларидан бошқа кунда қазосини ўқиса ҳам, такбирни айтиб қўяди. Чунки қазо адодан ҳисобланади.\n(Яъни, қазо намозларини вақтида ўқиладиган намозлар каби адо қилинади).\nҚазонинг ҳукми адонинг ҳукми билан бир хилдир. Агар киши ташриқ кунларида олдинги қазо намозини ўқиса, унинг орқасидан такбирни айтмайди.\n887 марта ўқилган.


Қамашилик Файзулла Элмуродов ҳам ана шу жиҳатларни эътиборга олган ҳолда, бир йил аввал "Даврон Файз" масъулияти чекланган жамиятини таъсис этиб, туманнинг Қизилтепа қишлоғи ҳудудида чиқинди қоғозни қайта ишлаш қувватини ишга туширган эди. Ўтган вақт мобайнида лойиҳа ҳар томонлама ўзини оқлади. Бугун бу ерда ишлаб чиқарилган қоғоз салфеткалари ҳамда гигиена қоғози ички бозордан муносиб ўрин олишга эришган.\n- Ҳудуддаги аҳоли ҳамда тадбиркорлик субъектлари билан ҳамкорлик ўрнатганмиз, - дейди жамият иш юритувчиси Сарвар Элмуродов. - Улар ўзларидаги қоғоз чиқиндиларини шартнома асосида бизга топширади. Биз эса бу иккиламчи хом ашёни қайта ишлаб, тайёр маҳсулот ҳолида бозорга чиқарамиз.\nСарвар Элмуродовнинг таъкидлашича, макулатура хом ашё омборига олиб келинганидан тайёр маҳсулот ҳолига келгунига қадар барча жараёнлар шу ернинг ўзида бажарилади. Қоғоз чиқиндилари аввал сараланиб, махсус технология ёрдамида қайта ишланади. Сўнг маҳсулот шу ернинг ўзида қадоқланиб, улгуржи харидорларга етказиб берилади. Шу тариқа 6 нафар кишининг иш билан бандлиги таъминланган.


Олабуқада аҳоли баптист аёлни мусулмонлар қабристонига кўмишга изн бермади\nҚирғизистон жанубидаги Олабуқа туманида маҳаллий аҳоли ва имомлар 76 ёшида вафот этган насронийликнинг баптист оқимидан бўлган Қанигул Сатибалдиева жасадини мусулмонлар қарбистонга кўмилишига рухсат бермади.\nМарҳумнинг қизи, туман имоми бошчилигидаги аҳоли уйига келиб, уни ислом динига қайтишга мажбурлагани, очиқчасига хақоратлагани ва, ҳатто, тошбўрон қилиш таҳдиди бўлганини иддао қилди.\nИмом эса жасадни кўмишга қишлоқ аҳли қарши чиққанини айтмоқда.\nТортишувлар натижасида жасад икки марта ерга берилган.\nОлабуқа туманида истиқомат қилган 76 ёшли Қанигул Сатибалдиева 13 октябрь тонгида вафот этган.\nУнинг қизи Жилдиз Азаеванинг айтишича, онаси христиан динининг баптист оқимидан бўлгани учун ҳамқишлоқлари жасадни қишлоқдаги мусулмонлар қабристонига кўмишга изн бермаган.\nЖилдиз Азаева ёрдам сўраб, ҳокимият ва маҳаллий кенгаш депутатларига мурожаат қилгани, бироқ жасадни мусулмонлар қабристонига қўйилишига энг аввал туман имоми қарши бўлганини иддао қилди.\nЖилдиз Азаева 14-октябрда имом бир гуруҳ одамлар билан унинг уйига келиб, ислом динига қайтишга мажбурлагани, очиқчасига хақоратлаганини даъво қилади. Унинг сўзларига, ўшанда уни "тошбўрон қилиш" тўғрисида ҳам сўз бўлган:\n- "Ўша динингдан қайтасан, қайта мусулмон бўласан," - деб мажбурлашди. Бу воқеани барчасини видеога олишди. Мен онам учун рози бўлдим. Мени мажбурлашди, бошқаларга ҳам ўрнак бўлсин дейишди. Калима келтир дейишди, калима келтиролмасам "айта олмайсан экану", деб туман имоми масхара қилди. Калима келтириб динимдан қайтганимдан сўнг, "бизга ер берасизларми? жасад икки кундан буён турипти, хидланиб хам кетти", десак "йўқ, биз ер бермаймиз, уйнинг агародига кўминглар", дейишди. Хеч кимнинг бошига бундай мушкуллик солмасин. Туман ҳокими "биз фақат сени динингдан қайтардик", деди. Агар мен динимдан қайтмаганимда халқ мени тошбўрон қиларди экан, -деди Жилдиз Азаева.\nУнинг иддао қилишича, ўша ерда ҳечким халқни сабрли бўлишга чақирмаган, маҳаллий ҳокимият вакиллари, милиция ҳодимлари индамай қараб тураверган.\nМаълум бўлишича, марҳум Қанигул Сатибалдиева 10 йил аввал насроний динининг баптист оқимига ўтган.\nТуман имоми Шумқар ҳожи Чиналиев "хақоратлади", деган айбловни рад этти ва 14-октябр куни марҳум уйида бўлган воқеани "тушунтириш ишлари", деб баҳолади.\n- Маҳаллий оқсоқоллар бизнинг қабристонга қўйдирмаймиз деб, жанжал қилиб ҳокимятга келишган. Биз бошқа ерга олиб бориб кўмайлик десак, ўша ердаги масжид имомлари қаршилик қилишган. Қизлари ҳам бошқа динга ўтип кетишган экан. Биз тушунтириш ишларини олиб бордик. "Бўлди, бу диндан қайтдик, билмаган эканмиз" деса ҳам, аҳоли рози бўлмади. "Сизларга ер берилади, бироқ онангларни кўмгани ер бермаймиз", дейишди. Бошқа қишлоқдаги христиан динидагилар ётган ерга кўмайлик, деб гаплашгани борган эдик. Бироқ улар ҳам розилик беришмади. Халқ биз буларни кўмишга рухсат берсак, булар кўпайиб кетади, деб рози бўлмади, - деди Шумқар ҳожи Чиналиев.\nТуман ҳокими Сонунбек Ақпаралиев бунгача бапдист оқимидаги бир одам кўмилган қабристондан жой тайёрланаётганини маълум қилди. Ҳоким имом ҳаракатлари текширилишини ҳам қўшимча қилди:\n- Ҳозир ер топилди. Ўтган йили бир баптистнинг жасади кўмилган ер бор. Ҳозир ўша ерни тайёрлашаяпти. Қазишга йигитлар кетган. Ким масхара қилипти? Биз барчамиз мусулмонмиз, агар барчамиз бошқа динга ўтаверсак нима бўлади? Имом масхара қилди деганини эшитмабман, мен буни суриштираман, - дейди Сонунбек Ақпаралиев.\nКўп ўтмай марҳумни кўмгани ер топилган. Бироқ, бошқа қишлоқ қабристонига майитни кўмишга ҳам, маҳаллий аҳоли қаршилик билдирган.\nНатижада марҳум яқинлари жасадни қайта кавлаб олишга мажбур бўлганлар.\nАлалоқибат, Қанигул Сатибалдиева жасади олисроқдаги насронийлар қабристонида кўмилди.\nҚирғизистонда баптистлар фаолияти 1907-1908-йиллари немис миллатидаги оилалардан бошланган.\nҲозирда уларнинг уч минга яқин аъзоси ва 50 ибодатхонаси бор.


Россиядан Ўзбекистонга яна бир «Груз-200» уйга жўнатилди (тўплам)\n- Россиядан яна бир «Груз-200» уйга жўнатилди. Дарахт босиб қолган 24 яшар ўзбекистонлик йигитнинг жасади уйга юборилди. Марҳумнинг аёли ва 4 яшар ўғилчаси қолган. (ўзбек тилида видео)\n- Қирғизистон: Қорасувда ўқувчилар террорчиликка қарши юришга чиқди. Ўш вилоятининг Қорасув шаҳрида 5 апрель куни мактаб ўқувчилари “Биз террорчиликка қаршимиз” шиори остида юришга чиқди. Тадбир шаҳар ҳокимлиги, туман Ички ишлар бўлими ва миллий хавфсизлик хизмати билан ҳамкорликда уюштирилган. (ўзбек тилида видео)\n- Осиё: Қозоғистондаги тизимсиз мухолифат. Брюсселда "Янги Қозоғистон" анжумани иштирокчилари мамлакатдаги демократик ислоҳотларининг имкониятларини муҳокама қилдилар. Қирғизистонда собиқ ва амалдаги президентлар ўртасидаги зиддият кучаймоқда. Суриядаги вазият қандай ривожнланиши мумкин. (видео)\n- Брюсселда Қозоғистондаги демократик ислоҳотларининг имкониятларини муҳокама қилишди. (видео Настоящее время)\n- "Ҳеч қандай кимёвий ҳужум бўлмаган!": Россия БМТнинг Хавфсизлик Кенгашида Асаднинг ёнини олмоқда. (Директ видеоси)\n- Олмаота чеккасида ўз-ўзини бошқаришни талаб қилишмоқда. Бир неча йиол олдин Олмаота чеккасида қурилган Олғабос микрорайон аҳолиси турар массивини бошқариш учун кооператив ташкил қилиб унинг раҳбаринини ўзлари сайлашмоқчи. (ҚРдан видео)\n- Суриядаги ҳаво базасига ҳужум уюштирилди: томонлар бир-бирини айбламоқдалар. (видео Настоящее время)\n- "Хумрайган" ўзи ким: МH17 авиаҳалокат ишидаги янги фактлар. Халқаро тергов гуруҳи ва украиналик ҳуқуқ-тартибот идоралари 2014 йилнинг ёзида рўй берган малазиялик "Боинг"га қарши терактга алоқадор кишиларнинг имсларини ҳозирча ошкор этмай турибди. шу билан бирга фаоллар ушбу ишнинг камида яна бир фигурантини аниқладилар. (видео)\n- Душанбеда минтақанинг 200 тадбиркор аёллари учрашмоқда. (видео)\n- Газ АЁҚШларининг аксарияти хавфли. (ҚРдан видео)\n- "Итлар ичида завқланиб яшайман". Смоленскда бир қишлоқда ҳайвонлар учун бошпана очилди. (Директ видеоси)\n- «Бу одамлар ўлимдан қўрқмайди». Қрим татарлар батальонининг тарихи. Бу батальонда ароқ ичиш ёки ёмон сўз айтиш ман қилинган. Бундай тартибни "Қрим кўнгиллилар бўлинмасида афсонавий қўмондон Исо Акаев ўрнатган. (Директ видеоси)\n- Фотосурат санъатига бағишланган ҳаёт. Москвада 9 апрель куни фотограф ва фотожурналист Юрий Абрамочкин билан видолашмоқдалар. (фотогалерея)\n- "Цензура ва ҳийлалар". Сайловчилар ҳуқуқини ҳимоя қилиш билан шуғулланган "Голос" ҳаракати ОАВларнинг Россия президенти сайлови натижаларига таъсири ҳақидаги ҳисоботни эълон қилди. Тадқиқотга кўра, ҳуқумат назорати остидаги ОАВлар номзодларнинг тасаввурлари аниқлайдиган маълум бир доирани белгилаб берган. (Директ видеоси)


СИНГАПУР ҚУРОЛЛИ КУЧЛАРИ\nДунёнинг ривожланган давлатлари қаторига кирувчи Сингапур Республикаси Осиёнинг жануби-шарқий қисмида, Сингапур ороли ва унга туташ бўлган 60 га яқин майда ороллар ҳамда Малакка ярим оролининг жанубий чеккасида жойлашган. 1965 йилнинг 9 августида Малайзия Федерацияси таркибидан ажралиб чиқиб, мустақил давлатга айланган Сингапур нисбатан кичик ҳудуд ва кам сонли аҳолига, шу билан бир вақтда қудратли иқтисодиёт ва Қуролли Кучларга эга. Умумий ҳарбий хизмат тўғрисидаги қонунга кўра, ҳарбий хизматни кечиктириш ва муқобил хизматнинг ҳар қандай вариантлари тақиқланган ҳамда фуқаролар 40 ёшга етгунига қадар ҳар йили икки ҳафталик ҳарбий йиғинларда иштирок этишга мажбурлиги кўзда тутилган. Шу билан биргаликда, дунёга эндигина келган ҳар бир эркак фуқаро туғилганлик ҳақидаги гувоҳнома билан биргаликда чақирув пунктига биринчи рамзий чақирув қоғозини ҳам олади. Ҳарбий хизматга чақирилган фуқаролар хизмат жойига юборилишдан олдин 9 ҳафталик тайёргарлик курсларида таълим олади.\nМамлакат армиясига асос солинган дастлабки йилларда у фақат иккита пиёдалар полкидан иборат бўлиб, улар британиялик офицерлар томонидан бошқарилган. Мустақилликка эришганидан сўнг Сингапур Қуролли Кучларни ривожлантиришга жиддий эътибор қаратди ва бу йўналишда хорижий ҳарбий маслаҳатчилар хизматидан кенг фойдаланди.\nМамлакат ҳудудининг кичиклиги сабабли Қуролли Кучларга қарашли ҳарбий техника (айниқса, авиация техникаси)нинг маълум қисми доимий равишда хориж давлатлари ҳудудига жойлаштирилади. Жанговар техника асосан АҚШ, Буюк Британия ва Исроилдан харид қилинади, шунингдек, сўнгги йилларда хусусий ҳарбий саноат комплекси ҳам жадал суръатларда ривожланиб бормоқда.\nҚуруқликдаги қўшинлар, Ҳарбий ҳаво ва Ҳарбий денгиз кучларидан ташкил топган Сингапур Қуролли Кучларининг умумий сони тахминан 80 минг кишини, ҳарбий харажатларга ажратиладиган маблағ эса 5,57 млрд долларни ташкил этади. Мажбурий ҳарбий хизмат муддати 24 ой. Ҳарбий тўқнашувлар юзага келадиган ҳолатларда мамлакат армияси яна захирадаги 300 мингдан зиёд аскар ва офицерни сафарбар қилиш имконига эга. Сингапур ҳарбийлари БМТнинг тинчликпарварлик операцияларида мунтазам равишда иштирок этиб келади.\nҚуролли Кучларнинг энг кўп сонли (72000 киши) тури бўлган Қуруқликдаги қўшинлар таркибига 5 дивизия (ҳар бири бир қанча пиёдалар ва бронетанк бригадаларига эга), 6 та пиёдалар бригадаси, махсус операциялар кучлари гуруҳи ҳамда бир қатор ёрдамчи бўлинмалар киради. Қўшин резервида 60 та пиёдалар ва 8 та разведка батальони, 12 та артиллерия дивизиони, махсус вазифаларни бажарувчи батальон ҳамда 8 та муҳандислик батальони бор. Танк парки асосини Германияда ишлаб чиқарилган «Леопард-2А4» русумли 200 та танк ташкил этади, уларнинг бир қисми Германиянинг ўзида жойлаштирилган ва Сингапур армияси экипажларини ўргатиш учун фойдаланилади. Бундан ташқари, жанговар техника таркибида AMX-13SM1 русумли (Франция) 340 та анча эскирган танк ҳам бор. Шунингдек, Қуруқликдаги қўшинлар ихтиёрида маҳаллий корхоналарда ишлаб чиқарилган «Бионикс» ва «Бионикс-2» типидаги 700 та пиёдалар жанговар машинаси, турли русумдаги зирҳли транспортёр (2000 дан зиёд), ўзиюрар артиллерия қурилмаси (55 та), кўплаб шатакка олинувчи тўплар, миномётлар, бараварига ўт очувчи ракета тизимлари, танкка қарши ракета комплекслари, кўчма зенит-ракета комплекслари ва бошқа замонавий қуроллар мавжуд.\nТаркибида 3000 киши хизмат қилувчи бу турдаги қўшин ихтиёрида АҚШда ишлаб чиқарилган 100 та 4-авлод қирувчи самолёти (40 та F-15SG ва 60 та F-16) бўлиб, уларнинг аксарият қисми, юқорида айтиб ўтилганидек, Сингапур ҳудуди кичиклиги сабабли ўзаро келишув асосида АҚШда жойлаштирилган. Бундан ташқари, жанговар техника таркибида ҳозирга келиб анча эскирган F-5S русумли қирувчи (32 та), F-5Т типидаги ўқув-жанговар (9 та), RF-5S русумли разведкачи (7 та) ва A-4SU типидаги 25 та штурмчи самолёт бор. Штурмчи самолётлар Францияда жойлашган ва улардан ўқув-машқ самолёти сифатида фойдаланилади. Шунингдек, Ҳарбий ҳаво кучлари тасарруфида 5 та патруль, 9 та ёқилғи қуювчи, 9 та транспорт, 33 та ўқув самолёти, АН-64Д «Апач» русумли 20 та жанговар, кемаларга қарши кураш олиб борувчи S-70B (6 та) ҳамда CH-47 «Чинук» (АҚШ) ва AS332M (Франция) русумли 49 та транспорт вертолёти бор. «Апач» ва «Чинук»ларнинг бир қисми АҚШда, француз вертолётлари эса Австралияда жойлашган. Қўшин таркибига кирувчи ҳаво ҳужумидан мудофаа кучлари АҚШ, Франция ва Россияда ишлаб чиқарилган, турли масофаларга мўлжалланган зенит-ракета комплекслари, ўзиюрар ва шатакка олинувчи зенит тўплари билан таъминланган.\nМустақилликка эришилганидан сўнг ўтган ярим асрдан ортиқ вақт мобайнида Сингапур Ҳарбий денгиз кучлари ёғоч корпусли иккита катерга эга бўлган кичик флотдан Жануби-шарқий Осиё мамлакатлари флотлари орасидаги энг замонавийларидан бирига айланишгача бўлган катта йўлни босиб ўтди. Ўз табиий ресурсларига эга бўлмаган мазкур орол давлатининг хавфсизлиги денгиз коммуникациялари ва мамлакат ҳудудининг денгиз томондан ишончли ҳимоя қилинишига боғлиқлиги бу турдаги қўшинларнинг аҳамиятини янада оширади. Сингапур ҳарбий денгиз флоти байроғи илк бор 1967 йилнинг 5 майида кўтарилган. Ҳозирги даврга келиб, бу турдаги қўшинлар ихтиёрида Швецияда қурилган «Шормен» ва «Вестерготланд» русумли 4 та сувости кемаси (2024 йилгача Германиядан яна 4 та шу турдаги кема харид қилиниши режалаштирилган), «Формидейбл» типидаги 6 та замонавий фрегат, «Индепенденс» типидаги 6 та патруль ва «Си Вулф» типидаги 6 та ракета катери, «Виктори» типидаги 6 та корвет, 100 дан ортиқ соқчи катер, 4 та десант ва 4 та тралчи кема, масофадан бошқарилувчи замонавий сувости ва сувусти аппаратлари бор.


Алишер Навоий асарларида буюклар сиймоси - Fitrat.uz\nБош саҳифа / Мақолалар / Алишер Навоий асарларида буюклар сиймоси\nАлишер Навоий асарларида буюклар сиймоси\nFevral 9, 2020\tАлишер Навоий асарларида буюклар сиймосиda fikr bildirishni o'chirish 43 Кўришлар\nИслом динининг моҳияти, унинг инсон ҳаётидаги ўрни ана шу дин бағридан етишиб чиққан улуғ мутафаккир шайхлар, азиз авлиёларнинг поклик ва камолот сари етакловчи қарашлари, уларнинг ибратли хислатларини чуқур тадқиқ этиш, аждодлар руҳига ҳурмат ва эҳтиромни давом эттириш муҳим аҳамият касб этмоқда.\nШундай улуғ мутафаккирлардан бири Алишер Навоийнинг “Насойимул-муҳаббат мин шамойимул-футувват” асари муқаддима ва 770 та шайх (35 таси авлиё аёллар)нинг ҳаёти ва фаолиятига бағишланган.\n“Насойимул-муҳаббат” Абдурраҳмон Жомийнинг “Нафаҳотул-унс мин ҳазарот ил-қудс” тазқирасининг таржимасидир. Лекин Навоий Жомий асарига эркин ва ижодий муносабатда бўлиб, унинг асаридаги маълумотларни тўлдириб ва баъзисини қисқартириб 618 та шайхлар сонини 770 та (35 таси авлиё аёллар)га етказади.\n“Насойимул-муҳаббат”да бир неча шайхлар ҳақида берилган маълумотларда Соҳибқирон Амир Темурга боғлиқ қизиқарли воқеалар учрайди.\nНавоий “Насойимул-муҳаббат” асарида Соҳибқирон Амир Темурни Эронга қўшин тортиб борган йили, яъни 1381 йил баҳор ойларида шайх Бобо Сунгу зиёратига борганини қуйидагича тасвирлайди: “Замон мажзубларидин эрмиш. Андхуд қасабасида бўдур эрмиш. Соҳиби ботин киши эрмиш. Рамзларин билганлар натижа топар эрмиш. Темурбек Хуросон мулки азиматиға юруганда Андхудқа етганда машҳурдурки, Бобо хидматиға борғандур. Ўлтурғондин сўнгра Бобо ила мида бир суфрада яхна эт эркандур. Қўйнинг яхна тўшин олиб, Темурбек сари отибдур. Темурбек ғояти ақлу закосидин дебдурки, Хуросонни ер юзининг кўкси дебдурлар. Ани Бобо бизга ҳавола қилди, деб бу башорат била юруб, Хуросон мулкини олибдур”.\nШайхнинг ботиний саволига, назарига, қувватига Амир Темур сидқ ва ихлос, ақл ва фаҳм-фаросат билан англаганликлари ва жавоб берганликлари баён қилинган.\n“Насойимул-муҳаббат”да Соҳибқирон Амир Темурни Бобо Хокий қ.с. ва Хожа Боязид а.р. каби шайхлар билан учрашган ва суҳбатлашганлари зикр қилинади.\nБобо Хокий қ.с:\n-Турк элидиндур. Сипоҳи эрмиш. Тимурбек била Рум ва Шом черикига борғондур. Ондин қайтиб келганда, сипоҳилиғ машаққатидин, чунториққон эркандур, тарк қилиб, фақр ихтиёр қилибдур.\nХожа Боязид а. р:\n– Атонинг яқин авлодидиндур. Темурбек онинг суҳбатиға келибдур ва келурда кўнглида кечурубдурки, бу эрнинг маъно оламидин хабари бўлса, бизга иссиқ ҳалво тортқой.\nУл муридларға ҳалвони худ буюрғон экандур. Бек била саломлашиб кўришгондин сўнгра дебдурки (аввал салом, ўртаси таом ва охири калом!) Филҳол ҳалвони торттурубдур. Бекка бу ҳол зоҳир бўлғач, мурид бўлиб лангар ясаб, кўп авқоф қилибдур.\nНавоий ҳазратлари Соҳибқирон ҳақларида завқланиб, самимийлик билан мардлик, соддалик, закийлик, ҳар қандай тасодифий ҳолатлар ва ҳар ишни тадбиркорлик билан қилишларини тасвирлаб берган.\nНавоий асарда шайхларнинг ижтимоий-сиёсий ҳаётда ўз ўрни бўлганлигини фасоҳат-балоғат билан ёритиб берган. Амир Темур ва замонасининг ҳукмдорлари ҳам шайх ва уламоларнинг маслаҳат ва дуоларни олишган, шунинг учун Амир Темур, Ҳусайн Бойқаро, Бобур каби ҳукмдорлар халқ орасида ката обрў-эътиборга эга бўлган.\nБу асар миллий-диний қадриятларимиз ва тарихимизни ўрганишда маърифий ва ахлоқий аҳамиятга эга. Айниқса, Имом Аъзам, Имом Мотуридий, Аҳмад Яссавий, Ҳаким Термизий, Баҳоуддин Нақшбандлар каби ақида ва тасаввуф уламоларимиз ҳақида қимматли маълумотларга эга бўламиз.\nМовароуннаҳр ва Хуросон валийлари меросини ўрганиш, уларнинг тасаввуфий-ахлоқий қарашларини тадқиқ этиш инсон руҳий камолоти учун зарур ғоя. Валийлар ҳаётини ўрганмасдан туриб, исломнинг маънавий-маърифий аҳамиятини англаб, сўфиёна адабиётларнинг ғоявий мазмун-моҳиятини тушуниб бўлмайди.\nШунингдек, ёшларга тасаввуфнинг асл мазмун-моҳиятини тўғри етказиш, уларни турли диний оқимлар таъсиридан сақлаш ҳамда миллий ғояни ривожлантиришда муҳим аҳамиятга эгадир.\nПискент туман бош имом-хатиби\nАввалги МУНОСАБАТ: «АЛЛОҲНИНГ СЎЗЛАРИНИ ЎЗГАРТИРИШ ЙЎҚ»\nКейинги #Видео «Хало одоблари» – Улуғбек домла\nIyun 1, 2018\t6,962


Олий лига. 3-тур рамзий терма жамоаси / CHAMPIONAT.asia\nОлий лига. 3-тур рамзий терма жамоаси\nТеглар : Олий лига3-турЖавоҳир ИлёсовМурод ХолмуҳаммедовЖаҳонгир МеҳмоновВладислав КасмининСардор РаҳмоновШоҳрух ХолматовДмитрий КомаровскийҒайрат УмировШоҳрух ДостоновЖавоҳир ҚаҳрамоновФилип РайевацРамзий терма жамоа\nОлий лиганинг 3-туридан ўрин олган 6та учрашув бўлиб ўтди. Тур рамзий терма жамоаси билан танишинг.\nБу турдан ўрин олган "Металлург" - "Локомотив" ва "Бунёдкор" - "Насаф" учрашувлари терма жамоа ўйини туфайли номаълум муддатга қолдирилган.\nКетма-кет иккинчи бор рамзий терма жамоа дарвозасига Муборакнинг "Машъал" клуби посбони Жавоҳир Илёсовни жойлаштирдик. Бунга албатта сабаблар етарли. Илёсов "Шўртан" билан ўйинда ҳам ўтган турда бўлгани каби ўз дарвозаси даҳлсизлигини сақлаб қолди. Бундан ташқари Игорь Таран томонидан пенальтидан урилган зарбани қайтаришга эришди. Қизиғи Жавоҳир бир тур олдин ҳам 11 метрли жарима тўпини қайтаришга муваффақ бўлганди. Ёш посбон жамоаси 10 киши бўлиб қолганида ҳам рақибнинг бир қатор зарбаларини қайтаришга эришди.\n"Қўқон-1912" мавсумдаги илк ғалабани ўз майдонида "Қизилқум" устидан қўлга киритди. Мазкур ўйинда мезбонлар ҳимоячиси Мурод Холмуҳаммедов жуда фаол ўйнади. У ўз қанотида рақиб вакилларига имконият бермади. Бундан ташқари ҳужумларда ҳам кўп бор кўриниш бериб турган Холмуҳаммедов рамзий термадан ўрин олди.\n"Навбаҳор" водий дербисида "Нефтчи" билан дуранг ўйнади. Шу куни майдон эгалари сафида Жаҳонгир Меҳмонов собиқ клубига қарши жуда яхши ҳаракат қилди. Рақиб ҳужумчиларига деярли имконият бермаган ҳимоячи ҳақли равишда термамизга киритилди.\n"Олмалиқ" бу турда мағлубиятга учради. Лекин жамоа сафида ҳимоячи Владислав Касминин жуда фаол ва фойдали ҳаракат қилди. Легионер "Олмалиқ"нинг ҳар иккала голида ҳам иштирок этди. Дастлаб унинг пасидан сўнг Ислом Иномов ҳисобни очган бўлса иккинчи бўлимда унинг ўзи олий лигадаги биринчи голини уришга эришди. Бироқ жамоаси сўнгги дақиқаларда икки гол ўтказиб аламли мағлубиятга учради.\nРамзий терма жамоада "Машъал"нинг яна бир вакили бу ҳимоячи Сардор Раҳмонов бўлди. Бу мавсум муборакликлар сафига қўшилган Раҳмонов жамоанинг асосий вакилига айланиб олди. Ғузордаги баҳс бошида ҳакам томонидан белгиланган пенальтини айнан Сардорнинг аниқ амалга оширгани сўзимизга исбот бўлади. Бундан ташқари Раҳмонов ҳимояда ҳам ўз вазифасини муносиб бажарди ва жамоаси сафарда ғалаба қозонди.\nМавсумни сенсацион тарзда кетма-кет 3та ғалаба билан бошлаган "Динамо"дан бир йўла икки футболчи рамзий термадан ўрин олди. Ҳимоячи Шоҳрух Холматов "Пахтакор"га қарши кечган баҳсда Игорь Сергеев ва унинг шерикларига гол уриш имконини бермади. Холматов рақибнинг ҳужумларини қайтаришда етакчилардан бири бўлди.\n"Нефтчи" Наманганда "Навбаҳор" билан 1:1 ҳисобида дуранг ўйнаб қайтди. Шу куни фарғоналиклар сафида ягона голга Дмитрий Комаровский муаллифлик қилди. Шу тариқа легионер футболчи "Нефтчи"нинг бу мавсумдаги илк голини уришга эришди. Дастлабки икки турда "Нефтчи" гол ура олмаганди.\nТурнинг яна бир сенсациясини қайд этган "Обод" Бухородан 3 очко билан қайтди. Жамоа ўз тарихида илк бор ушбу клуб уйидан ғалаба билан қайтишида Ғайрат Умировнинг хиссаси жуда катта бўлди. Ўйиндан бир кун олдин ўз туғилган кунини нишонлаган ярим ҳимоячи Бухородаги баҳс тақдирини ҳал қилган ягона голни урди. Шундай қилиб, "Обод" бу мавсумдаги илк ғалабасини сафарда кучли рақиб устидан қўлга киритди.\nДастлабки икки турда Тошкентнинг икки клубига мағлуб бўлган "Сўғдиёна" Жиззахдаги илк ўйинда мухлисларини хурсанд қилди. "Олмалиқ"қа қарши ўйинда Даврон Файзиев шогирдлари 1:2 ҳисобида ортда қолиб туриб сўнгги дақиқаларда иккита гол уриб иродали ғалабага эришди. Шу куни захирадан майдонга тушган Шоҳрух Достонов баҳс қаҳрамонларидан бирига айланди. Айнан унинг 88-дақиқада урган голи "Сўғдиёна"га мавсумдаги биринчи ғалабани келтирди. Баҳс сўнггида эса Достонов иккинчи сариқ карточкасини олиб майдонни тарк этди.\n"Динамо" ярим ҳимоячиси Жавоҳир Қаҳрамонов дастлабки икки турда ҳам жуда яхши ўйнаганди. Бироқ рамзий термамиздан ўрин ололмаганди. 3-турда ниҳоят Қаҳрамонов қаҳрамонлар сафига қўшилди. Ярим ҳимоячи баҳс давомида мезбонларга тинчлик бергани йўқ. Бундан ташқари Раду Рогак "Пахтакор" дарвозасига голни айнан Жавоҳирнинг тўп узатишидан сўнг киритди.\nҲужумда фақат бир нафар футболчини танлаб олишга қарор қилдик. Ўтган турда ҳам рамзий термадан жой олган сербиялик Филип Райевац бу сафар ҳам унга киритилди. "Қизилқум" билан баҳс тақдирини ҳал қилган ягона голни айнан Райевац урди.\nChampionat.asia талқинига кўра 3-тур рамзий терма жамоаси\nЖавоҳир Илёсов "Машъал"\nМурод Холмуҳаммедов "Қўқон-1912"\nЖаҳонгир Меҳмонов "Навбаҳор"\nВладислав Касминин "Олмалиқ"\nСардор Раҳмонов "Машъал"\nШоҳрух Холматов "Динамо"\nДмитрий Комаровский "Нефтчи"\nҒайрат Умиров "Обод"\nШоҳрух Достонов "Сўғдиёна"\nЖавоҳир Қаҳрамонов "Динамо"\nФилип Райевац "Қўқон-1912"\nРасман: Жаҳон чемпионати кубоги 6 февраль куни Тошкентга келади 24\n“Сўғдиёна”: "Бухоро" билан ўртоқлик ўйини бўлиб ўтади ва бошқа хабарлар… 6\nИлҳом Юнусов “Цементчи”га ўтади...ми? 11


Президентимиз раҳнамолигида тадбиркорлик ва хусусий секторга нисбатан муносабатларни тубдан ўзгартириш, уларнинг қонуний манфаатларини ҳимоя қилишнинг мустаҳкам тизими шакллантирилгани ва унинг ташкилий механизми такомиллаштириб борилаётгани таъкидланди. Қулай ишбилармонлик муҳити яратиш, кичик бизнес ва хусусий тадбиркорликни қўллаб-қувватлаш ва рағбатлантириш бўйича амалга оширилаётган чора-тадбирлар туфайли ушбу тармоқнинг ялпи ички маҳсулотдаги улуши ортиб бормоқда.\nИжтимоий ҳаётда турли субъектларнинг манфаатлари тўқнашуви, улар ўртасида баҳс-мунозаралар бўлиши табиий. Низоларни ҳал этиш тизими уларни суд орқали ва муқобил усуллар билан бартараф қилишни ўз ичига олади. Ҳакамлик судлари низоларни муқобил ҳал этишда асосий нодавлат орган сифатида фаолият юритиб келмоқда. Бунда соҳа вакилларининг ҳуқуқ ва манфаатлари изчил таъминланаётгани муҳим аҳамият касб этаётир.\nБугунги кунда тадбиркорларнинг аксарияти низоларни ҳакамлик судида ҳал этиш учун шартномага ҳакамлик битимини киритмоқда. Ўзбекистон Савдо-саноат палатаси ва унинг ҳудудий бошқармаларида 15 ҳакамлик суди фаолият юритмоқда. Улар томонидан 2007 йилдан буён олти мингга яқин иш кўрилиб, тадбиркорлар фойдасига 302 миллиард сўм ундирилган. Қабул қилинган ҳал қилув қарорларининг 90 фоизи ихтиёрий ижро этилгани эътиборга молик.\n– Корхонамиз томонидан ўтган йили Ўзбекистон Савдо-саноат палатасининг Хоразм вилояти ҳудудий бошқармаси ҳузуридаги Ҳакамлик судига киритилган қирққа яқин даво аризасининг барчаси ижобий ҳал қилинди, – дейди “Урганч нефтбаза” унитар корхонаси Ҳазорасп тумани филиали юрист-консультанти Арслон Матёқубов. – Энг муҳими, биз мурожаат этган Ҳакамлик суди ишни қисқа муддатда ва холис кўриб чиқди. Тижорат сирларининг сақланишини таъминлади.\nСеминарда “Ҳакамлик судлари фаолиятининг ҳуқуқий асослари, уларнинг низоларни ҳал қилишдаги роли ва аҳамияти”, “Ҳакамлик судининг ҳал қилув қарори билан боғлиқ ишларни хўжалик судлари томонидан кўришнинг ўзига хос хусусиятлари, унинг судлар томонидан кўриб чиқилиш амалиёти”, “Ҳакамлик судлари қарорларини ижро қилиш тартиби ва муаммолари” каби мавзуларда маърузалар тингланди.\nВаколатли судлар (хўжалик судлари) томонидан ҳакамлик судининг ҳал қилув қарорини бекор қилиш ва мажбурий ижро этиш учун ижро варақаси бериш билан боғлиқ ишларни кўришнинг ўзига хос хусусиятлари атрофлича ёритилиб, таҳлилий материаллар иштирокчиларга намойиш этилди.


Туркманистон Президенти Рустам Азимовни қабул қилди\n13:24 / 26.11.2016 11785\nТуркманистон Республикаси президенти Гурбангули Бердимуҳамедов Ўзбекистон Республикаси бош вазирининг биринчи ўринбосари Рустам Азимовни қабул қилди. Бу ҳақда Туркманистон ҳукумати матбуот хизмати хабар бермоқда.\nУчрашув давомида икки томонлама ҳамкорликнинг устувор йўналишлари бўйича фикр алмашилди.\nТомонлар савдо-иқтисодий ҳамкорлик салоҳиятини янада ошириш, муносабатларни рағбатлантириш ва гуманитар соҳада ҳам ўзаро ҳамкорлик қилиш ҳақида сўз юритди.\nМузокаралар марказига, шунингдек, транспорт инфратузилмасини шакллантириш борасида ҳамкорликни назарда тутувчи фикрлар ташланди. Ашхабодда бўлиб ўтаётган Барқарор транспорт тараққиёти тизими бўйича биринчи халқаро анжуман бу соҳа келажагига ташланган илк қадам бўлганлиги айтиб ўтилди.\nШунингдек, Туркманистон президенти ЕХҲТнинг бош котиби Ламберто Занниерни, Покистон Ислом республикаси бош вазири Муҳаммад Навоз Шарифни, Халқаро автомобиль транспорти иттифоқи раҳбари Умберто де Преттони ва Қозоғистон бош вазирининг биринчи ўринбосари Аскар Маминни қабул қилди.


Мухтор Тошхўжаев Миллий Паралимпия қўмитаси раиси этиб сайланди\nЖорий йил 25 май куни Ўзбекистон Миллий Паралимпия қўмитасининг Бош ассамблея йиғилиши бўлиб ўтди. Унда бош вазир ўринбосари - туризм ва спорт вазири Азиз Абдуҳакимов ҳам иштирок этди.\nЙиғилиш кун тартибига қўйилган энг асосий масалалардан бири - бу Ўзбекистон Миллий Паралимпия қўмитаси раиси лавозимига раҳбар сайлаш эди.\nУшбу масалада бош вазир ўринбосари – туризм ва спорт вазири Азиз Абдуҳакимов сўз олиб, ушбу лавозимга шу кунга қадар Ўзбекистон Миллий Паралимпия ассоциацияси раиси сифатида фаолият олиб борган Мухтор Тошхўжаев номзодини илгари сурди.\nРио-2016 Паралимпия ўйинлари ҳамда Жакарта-2018 (Индонезия) ПараОсиё ўйинларида юртимиз параатлетлари томонидан қўлга киритилган муваффақиятлар замирида Мухтор Тошхўжаевнинг хизмати беқиёс бўлгани эътироф этилди.\nБош ассамблеяга таклиф этилган делегатлар бир овоздан М.Тошхўжаев номзодини Ўзбекистон Миллий Паралимпия қўмитаси раиси этиб сайлади.\nЖорий йил 18 май куни президент “Паралимпия ҳаракатини ривожлантиришга доир қўшимча чора-тадбирлар тўғрисида”ги қарорни имзолади. Ҳужжат билан Ўзбекистон миллий паралимпия ассоциацияси негизида Ўзбекистон Миллий Паралимпия қўмитаси ташкил этилди.\n#Миллий паралимпия қўмитаси


21 Июнь 2021 14:02\nNUR-SULTAN. Kazinform - Қозоғистоннинг халқаро заҳиралари 2020 йилда 4 фоизга кўпайди. Бу ҳақда Қозоғистон Бош вазири Асқар Мамин Қозоғистон Парламенти палаталарининг қўшма мажлисида маълум қилди, деб хабар беради Kazinform мухбири.\n«Ўтган йилги оғир вазиятга қарамай, биз йиллик инфляцияни 7,5 фоиз, ишсизликни 4,9 фоиз даражасида бўлишини таъминладик. Ушбу кўрсаткичлар жаҳон ўртача кўрсаткичидан анча яхши. Халқаро заҳиралар 4 фоизга ўсиб, 94,3 миллиард долларни, олтин-валюта захиралари эса 23,1 фоизга ўсиб, 35,6 миллиард долларни ташкил этди. Миллий фонднинг валюта активлари 58,7 миллиард долларни ташкил этади», - деди Бош вазир.\nБош вазирнинг сўзларига кўра, жаҳон товар бозорларидаги талаб ва нархларнинг пасайиши туфайли ташқи савдо айланмаси 85 миллиард долларни ташкил этди. Шу жумладан, экспорт 47 миллиард долларни, импорт эса 38 миллиард долларни ташкил этди.\n«Ташқи савдода 8,9 миллиард доллар доирасида мусбат сальдо сақланди», - деди Асқар Мамин.\nКалит сўзлар: Молия, Ҳисобот,


Шота Арвеладзе: "ОЧЛни марафонга қиёсласак, буёғига тезлик олмасак бўлмайди" - Zamin.uz\n17:50 / 19.09.2020\n"Пахтакор" эртага Осиё чемпионлар лигаси гуруҳ босқичи 5-тур учрашувини ўтказади. Ўзбекистоннинг амалдаги чемпиони эртанги ўйинда БАА чемпиони "Шабаб Ал Аҳли"га қарши баҳс олиб боради. Бугун одатга кўра ўйинолди матбуот анжумани ташкил этилди. Унда "Пахтакор" бош мураббийи Шота Арвеладзе ҳамда жамоа сардори Егор Кримец иштирок этишди.\nШота Арвеладзе: - Доҳага келганимиздан бери Осиё чемпионлар лигасида иккита мураккаб учрашувни ўтказдик. Эртага эса бизни яна бир қизиқ беллашув кутиб турибди. Очколар бўйича ҳам бир-биримизга жуда яқинмиз. Бизда 7, рақиб жамоа "Шабаб Ал Аҳли" ҳисобида эса 6 очко бор. Осон ўйин бўлмайди. Нима дейишим мумкин, ОЧЛни марафонга қиёсласак, биз энди югуришни бошладик ва буёғига тезлик олмасак бўлмайди. Эртанги рақибга қарши Тошкентда кечган биринчи ўйинни жуда яхши эслайман. Ҳаво совуқ ва ёмғирли эди. Ўшанда баҳснинг биринчи таймини анча яхши ўтказгандик. Лекин шундан бери вақт ўтди, "Шаба Ал Аҳли" сафида ўзгаришлар рўй берди. Шу боис эртага бизни янги кун ва янги ўйин кутмоқда дея оламан. Баҳс қизиқарли кечади деб ўйлайман. Биз эса фақат ғалаба ҳақида ўйлаяпмиз.\nЕгор Кримец: - Ўйлайманки, эртага бизни қийин ва шу билан бирга қизиқарли тўқнашув кутиб турибди. Жамоалар мана шундай ўйинларда майдонга тушиш учун ҳам Чемпионлар лигасида иштирок этишади. Эртага Ўзбекистон чемпиони БАА чемпионига қарши баҳс олиб боради. Ўз ўйинимизни намойиш этиб ғолиб чиқишга ҳаракат қиламиз. Кейинги босқичга чиқиш учун бор кучни ишга соламиз. Чунки эртанги беллашув ниҳоятда муҳим".\n- "Шабаб Ал Аҳли"ни қанчалик ўргандингиз? Рақиб таркибидаги Карлос Эдуардо ҳақида фикрингиз?\n- Биз ҳар рақибни аввало жамоа сифатида ўрганамиз ва камчиликларини топишга ҳаракат қиламиз. Яъни эътиборни фақат жамоадаги Эдуардо ёки бошқа футболчига эмас, балки барчага бирдек қаратамиз. Тўғри, Карлос Эдуардо кучли футболчи, бироқ "Шабаб Ал Аҳли" сафида бошқа етакчилар ҳам бор. Масалан, 10-рақамда ўйнайдиган чап қанот вакили Педро Конде ҳам кучли футболчи. Лекин айтиб ўтганимдек, алоҳида футболчиларга тўхталгандан фойда йўқ. Чунки футболни жамоа ўйнайди. Амирлик клуби аввалги турда ғалаба қозониб кайфиятини кўтариб олди. Уларнинг бизга қарши катта иштиёқ билан ҳаракат қилишини тахмин қилиш қийин эмас. Ўз навбатида биз ҳам қараб турмаймиз ва энг яхши сифатларимизни намойиш этишга ҳаракат қиламиз.\n"Шабаб Ал Аҳли" клуби бош мураббийи матбуот анжуманида ўзбекистонлик футболчилар жисмоний томонлама яхши тайёргарликка эга эканлигини ҳамда бу нарса ўйинда ҳам кўзга ташланишини айтиб ўтди. Шундай бўлса бу сизнинг жамоангизга устунлик берадими ёки алоҳида тактика устида ҳам иш олиб борасизми?\n- Агар сиз жисмоний ҳолат ва тактикани умумлаштира олсангиз ўз-ўзидан энг яхши мураббийга айланасиз. Бу ўринда футболчиларнинг индивидуал маҳорати ҳам муҳим роль ўйнайди. Шунинг натижасида ижобий натижалар кела бошлайди. Аввалги иккита баҳсда ҳам рақибнинг кучсиз жиҳатларини топиб ўйнашга ҳаракат қилдик. Футболда ҳар бир жамоа рақибнинг ожиз нуқтасидан фойдаланиб ютишга интилади. Бу деярли ҳар ўйинда кўзга ташланади. Биз учун ҳар баҳс бу янги мақсад ва янги куч дегани. Футболчилар шу орқали шаклланиб боради. Ўйлайманки, биз тўғри йўлдан кетяпмиз. Жамоамизнинг жисмоний ҳолатига эътироз йўқ. Тактикамиз ҳам жойида. Майдонга тушиб ютсак бўлгани.\n- Тошкентдаги биринчи ўйин қандай кечгани ҳақида гапириб берсангиз?\nЕгор Кримец: - Совуқ об-ҳаво ҳукм сурганди. Англиядагидек бўлмаса ҳам ёмғир ёққани ёдимда. Эртага бу ердаги об-ҳаво рақиб жамоага қўл келиши мумкин, лекин биз ҳам иссиқда ўйнаб ўрганганмиз. Муҳими, ҳар қандай шароитда чиройли футбол кўрсата оламиз. Доҳага шунчаки келганимиз йўқ, балки катта мақсад учун ташриф буюрганмиз.\n- "Шабаб Ал Аҳли"нинг аввалги иккита ўйинини кўрган бўлсангиз, жамоа ҳимоядан ҳужумга тез ўтади. Ҳимоячи сифатида рақибнинг шундай ўйини сизга қанчалик қийинчилик туғдиради?\nЕгор Кримец: - Ҳозир мен уларга қарши қандай ўйнашимиз ҳақида очиқ гапирмоқчи эмасман. Қолаверса тактикамизни кўрсатиб бериш ниятим ҳам йўқ. Ўйлайманки, майдонда нималар бўлишини эртага ўзингиз кўрасиз. “Замин” янгиликларини “Одноклассники”да кузатиб боринг\n18-09-2020, 10:16, Спорт\n15-09-2020, 08:34, Спорт\n13-09-2020, 18:15, Спорт\n"Пахтакор" Европа Чемпионлар лигасида 8 та гол урган футболчи билан шартнома имзолади\n16-08-2020, 10:56, Спорт


Қаршидаги маҳаллада 28 млн сўмлик қувурлар ўғирлаб кетилди\nҚаршидаги маҳаллада 28 млн сўмлик қувурлар...\n19.10.2021 18:15 0 1229\nҚарши шаҳар «Араловул» маҳалласида яшовчи фуқаро Х.З. 102 хизматига қўнғироқ қилиб, 2021 йил 6 октябрь куни соат 11:45 ларда мазкур маҳаллада жойлашган «Замин» чойхонасидан бозор баҳоси 28 млн сўмлик, диаметри 76 см ва 50 см бўлган жами узунлиги 700 метр қувурларни номаълум шахслар ўғирлаб кетганлигини билдирган.\nҚашқадарё вилоят ИИБ хабарига кўра, олиб борилган суриштирув ҳаракатлари давомида мазкур ўғирлик жиноятини Қарши шаҳар «Дарвозатутак» маҳалласида яшовчи Э.А. ва Косон тумани «Дарча» маҳалласида яшовчи Б.Ғ.лар содир этганлиги аниқланган.\nҚарши шаҳар ИИО ФМБ 3-сонли ИИБ ТБ томонидан Э.А ва Б.Ғ.ларга нисбатан Ўзбекистон Республикаси Жиноят кодексининг 169-моддаси 2-қисми «в» банди билан жиноят иши қўзғатилган.\nжиноят ўғрилик қувур\nҲуқуқ 30/11, 14:32\nКадастр ходимининг кирдикорлари фош бўлди\nҲуқуқ 24/11, 17:32\nЎта оғир жиноят содир этган шахс қўлга олинди\nҲодиса 22/11, 21:24\nПрокуратура: эркак хотинининг жонига қасд қилди


Навоийда пиллачиликни ривожлантириш учун 620 минг туп тут кўчати экилди\n13:01 / 02.05.2016\nНавоий вилояти пиллакорлари жорий йилда минг тоннадан ортиқ қимматбаҳо хомашё етиштиришни режалаштирган.\nАграр соҳани ислоҳ қилиш жараёнида пиллачиликни ривожлантириш, унинг озуқа базасини мустаҳкамлаш, етиштирилган хомашёни қайта ишлаш ва тайёр маҳсулотни экспорт қилишга алоҳида эътибор қаратилмоқда.\n“Хомашёдан – тайёр маҳсулотга” механизми асосида босқичма-босқич амалга оширилаётган ислоҳотлар самарасида ип-калава ҳамда ипак толаси, ундан тайёрланаётган бежирим маҳсулотлар ички ва ташқи бозорда тобора харидоргир бўлиб бормоқда.\nВилоятда сифатли пилла етиштириш, олий навли ипак олиш мақсадида 14 минг қути пилла уруғи келтирилиб, қўшимча 3 минг 700 қути маҳаллий уруғлар тўлиқ жонлантирилди.\n"Айни пайтда 1 минг 296 фермер хўжалигида пилла етиштирилмоқда. Мавсумни беталафот ўтказиш мақсадида тутзорлар алоҳида муҳофаза қилиниб, 620 минг туп тут кўчати экилди. Етиштирилган хомашёни ўз вақтида йиғиб олиш учун махсус пунктлар тайёр ҳолатга келтирилмоқда", – дейди Навоий вилояти “Пилла” бирлашмаси раиси Умид Нарзиев.\nВилоятда пилла хомашёсидан ипак тола олиш, яъни пиллани қайта ишлаш борасида махсус фабрикалар фаолият юритмоқда. Хусусан, Хатирчи туманидаги “Хатирчи пилла хазинаси” хусусий корхонасида йилига 60-65 тонна пиллани қайта ишлаш имконияти мавжуд. Замонавий технологиялар билан жиҳозланган цехда саноатбоп қуруқ пилладан сифатли ипак толаси тайёрланмоқда.


АҚШ гипертовушли қуролини синовдан муваффақиятли ўтказганини маълум қилди 2-12-2021, 22:46 | Zamin.uz\n14:10 / 22.10.2021\nАҚШ ҳарбийлари 20 октябрь куни гипертовушли қуролининг учта муваффақиятли синов учишини амалга оширди. Бу ҳақда мамлакат Ҳарбий-денгиз кучларига таяниб, «РБК» хабар берди.\nТаъкидланишича, тест давомида «илғор гипертовушли технологиялар ва реал вазиятдаги прототип-тизимлари намойиш этилган».\n«Бу каби қуролларни ихтиро қилишда ракеталарни юқори аниқликда учириш ерусти синовлари ва кенг кўламли парвоз синовлари ўртасидаги муҳим бўшлиқларни тўлдиради», — дейилади хабарда. Шунингдек, қайд этилишича, улар ҳужум ва мудофаа гипертовушли технологияларининг тез ривожланишига кўмаклашади.\nМаълумотларга кўра, гипертовушли қуролни яратишда Lockheed Martin ва Ratheon Technologies каби компаниялар, шунингдек, бошқа пудратчилар иштирок этган.\n20 октябрь кунги учиришлардан сўнг, Пентагон 21 октябрь куни ҳам гипертовушли қуроллни учириш тестини ўтказган. Бироқ бу сафар учириш ракета-ташувчи ишдан чиққани сабаб узилиш билан амалга оширилган.\nЭслатиб ўтамиз, 2021 йилнинг апрель ойида АҚШ ҳарбий ҳаво кучларининг AGM-183A ARRW гипертовушли ракетаси синовлари муваффақиятсиз тугаган эди. Ракета Boeing B-52 Stratofortress бомбардимончи самолётидан учирилиши керак бўлган. Бироқ ракета учиш тартибини якунлай олмасдан самолётда қолиб кетган. Самолёт ракета билан Калифорниядаги Эдвардс авиабазасига қайтиб келган.\nСентябрь охирларида эса АҚШ Мудофаа вазирлигининг истиқболли тадқиқот лойиҳалари бошқармаси (DARPA) гипертовушли ракетани муваффақиятли синовдан ўтказгани ҳақида маълум қилганди. Ўшанда парвоз пайтида ракета тезлиги товуш тезлигидан беш баравар юқори бўлган. Шунингдек, сентябрда Шимолий Корея ҳам «Хвасон-8» деб номланган янги гипертовушли ракетани муваффақиятли синовдан ўтказганини маълум қилган эди. “Замин” янгиликларини “Facebook”да кузатиб боринг\nЯнгиликлар » Дунё » АҚШ гипертовушли қуролини синовдан муваффақиятли ўтказганини маълум қилди


iPad’ да тўлақонли Photoshop: сотувга чиқиш муддати ошкор бўлди - Terabayt.Uz\nФотографияни қайта ишлаш учун Adobe мобиль иловасидаги жиҳозлар тўплами компьютердаги Photoshop имкониятлари билан асло тенглаша олмайди, аммо яқин орада ҳаммаси ўзгаради. Келаси йили компания iPad учун анчайин илғор муҳаррирни намойиш этмоқчи, ва бу ҳали ҳаммаси эмас. Барчаси энди бошланяпти.\nBloomberg манбаларида таъкидланишича, Adobe’нинг янги стратегияси барча қурилмалар учун тўғри келадиган универсаль ечим яратишга қаратилган. Интерфейс iOS-версияси сенсор экранли гаджетлар учун мослаштирилади ва бу фақат десктопли фотомуҳаррир портидан иборат эмас. Apple Pencil ҳам бўлишига шубҳа қилмасак ҳам бўлади. iPad’да тўлақонли Photoshop функцияси ҳар доим қўлингизда бўлади. Профессионаллар йўл-йўлакай ҳам ишлаб кетавериши мумкин. Дарвоқе, дастурчилар оддий фойдаланувчилар орасида ҳам ҳақиқий мухлислар сафи кенгайишидан умид қилмоқда.\nЎҚИНГ:Дизайнер учун ранг танлаш бўйича маслаҳат\nAdobe вакиллари кроссплатформали версиядаги Photoshop’ни ҳамда бошқа Creative Cloud иловасини ишлаб чиқараётганини тасдиқлашди, аммо қачон чиқиши ҳақида маълум қилишмади. Октябрда бўлиб ўтадиган MAX конференциясида ҳаммаси аён бўлса керак.\niPad’да янги Photoshop релизи 2019 йилга режалаштирилган. Android-версияси ҳақида маълумот йўқ. Эҳтимол, у кейинроқ пайдо бўлар. Инсайдерлар ҳам мобиль Illustrator тайёрланаётгани ҳақда эслатишганди.\nКутилишича, десктопли кроссплатформадаги «фотошоп» классик версиядаги дастур ўрнини дарҳол эгалламайди. Ҳаммаси навбати билан ва албатта вақти келганда амалга оширилади.\nЎҚИНГ:Truepic – фотосуратнинг ҳақиқийлигини тасдиқлаб берувчи «нотариус» илова\n#iPad #фотошоп #Adobe мобиль илова\n3 020 000 сўм


Бангладеш: роҳинжалар лагерида ҳам коронавирус аниқланди | Azon.uz - Ахборот-таҳлилий портал\n289 21:30 15.05.2020\nМьянмадан Бангладешга қочиб келган роҳинжалар лагерида янги коронавирусга чалинган илк бемор аниқланди, дея хабар бермоқда “Евроньюс”.\nУшбу мамлакатда 1 миллиондан ортиқ роҳинжа яшайди. Қочқинлар орасидаги илк бемор Кокс-Базар шаҳрида аниқланган. Айни пайтда бемор даволаняти, у билан алоқада бўлганлар эса карантинган олинган.\nБангладешда коронавирусга чалинганлар сони 19 мингга яқинлашди, беморлардан 300 нафарга яқини вафот этган. 160 миллион аҳоли яшайдиган мамлакатда касалланганлар сони аслида кўпроқ бўлиши мумкин, чунки коронавирус аниқлаш учун тест ўтказиш имконияти чекланган.\nГуманитар ташкилотлар пандемия бошлангандан бери қочқинлар лагерларида коронавируснинг тарқалиши фалокатга сабаб бўлиши мумкинлигини таъкидлаб келади, сабаби лагерларда одамлар жуда зич яшайди. Лагерларда апрель ойи бошидан бери атиги 108 кишида коронавирус тести ўтказилган.\nРоҳинжаларнинг кўпчилиги 2017 йилнинг августида Мьянма армияси ўтказган қирғиндан қочиб келган.\nБангладеш роҳинжалар Махсус мусулмонлар коронавирус\n578 14:35 21.10.2020\n820 11:05 13.10.2020\n1269 11:54 17.09.2020\n483 19:45 17.07.2020


Жисмоний машқлар – соғлик гарови\nТуркистон вилояти маркази – Туркистон шаҳрида “Фитнес маркази” биносининг тамал тошини қўйиш маросими ўтди. Тадбирда вилоят ҳокими Жансейит Туймебаев иштирок этиб, бино келажакда соғлом турмуш тарзини шакллантиришга ҳисса қўшади, деб ишонч билдирди.\n– Элнинг мартабаси баланд, ўзи кучли бўлиши учун соғлом турмуш тарзига риоя қилиш лозим. Бу барчамизнинг бурчимиздир. Сабаби, соғлиги мустаҳкам, баркамол инсонларгина давлатнинг саломатлигини оширади. Демак, соғлигимиз мустаҳкам бўлсин десак, спорт билан шуғулланишимиз керак. Соғлом турмуш тарзининг бир тури – фитнес билан шуғулланиш. Туркистон шаҳрида очилаётган “Фитнес Палас” маркази шаҳар аҳолиси ва меҳмонлари учун энг севимли жойлардан бирига айланади, деб ишонаман. Бу ерда бир кеча-кундузда 4000 одам машқлар бажара олади, – деди Ж. Туймебаев.\n11200 квадрат метр майдонни ишғол этган замонавий иншоот хусусий сармоядор “ХЭДУЕЙ Корпорацияси” МЧБ ҳисобидан қад кўтаради.\nТаъкидлаш жоизки, ушбу иншоот 2019 йили фойдаланишга топширилади.\n, 2018-12-29, 10:43 253


ОАВ: Париж ва Брюсселдаги террорчилар ижтимоий тўловлар орқали молиявий кўмак олган\n13:22 / 02.08.2017\nПариж ва Брюсселдаги терактлар иштирокчилари аҳолининг маълум бир қатлами орқали молиялаштирилган бўлиб, бунда ижтимоий тўловлардан фойдаланилган.\nБу ҳақда Libre Belgique газетаси Бельгия молиявий маълумотни қайта ишлаш хизматига асосан хабар бермоқда.\nИдора теракт иштирокчилари даромадини ўрганиб чиқди ҳамда маблағларнинг аксарият қисми иш ҳақи, ишсизлик бўйича нафақалар ва бошқа ижтимоий тўловлардан келиб тушганини аниқлади.\nШу билан бирга, нақд пуллар ёрдамида молиялаштириш фаол тарзда амалга оширилган, ушбу маблағлар эҳтимол гиёҳванд моддалар савдоси ва бошқа жиноий фаолиятдан олинган.\nАввалроқ Париж ва Брюсселдаги терактларни ташкиллаштирган шахслар Бельгиядаги мактабда қурол-яроғни сақлагани маълум бўлганди.\n2015 йилнинг 13 ноябрь куни кечқурун Париж ва унинг яқинидаги Сен-Денида қатор терактлар юз берди, бунинг натижасида 130 киши ҳалок бўлиб, 350 дан ортиқ инсон жароҳатланди. Ҳужумлар ташкилотчиси сифатида тан олинган Салоҳ Абдусалом 18 март куни Брюсселдаги Моленбек коммунасида қўлга олинди. Айни кунда гумонланувчи Флери-Мерожидаги қамоқхонанинг бир кишилик камерасида сақланмоқда.\nБрюсселдаги терактлар эса 22 март куни эрталаб юз берди. Иккита портлаш халқаро аэропортда, яна биттаси – «Мальбек» бекатидаги метро вагонида юз берди. Ҳужумлар натижасида 32 киши ҳалок бўлди, 300 дан ортиқ инсон жароҳатланди.


“Бир футболчи тарихи”. “Netflix” у ҳақида ҳужжатли фильм суратга олган” – Карим Бензема ҳақида / CHAMPIONAT.asia\n18:35Суперлига. "Қўқон-1912" - "Сўғдиёна" 2:3 (матнли трансляция) 51 18:29"Кичкина камера". "Андижон" яна ютқазди, бу сафар "Локомотив"га 0 18:24Суарес: "Атлетико" бунчалик азобланади деб ўйламагандим" 3 18:17"Андижон" - "Локомотив" учрашувидан галерея 0 18:01Дунёнинг энг қиммат ҳужумкор ярим ҳимоячилари 3 17:55"Қўқон-1912" - "Сўғдиёна" учрашувида жорий мавсумдаги энг тезкор гол урилди 5 17:38Маунт - "Челси"да мавсумнинг энг яхши ўйинчиси 5 17:16"Арсенал" Гендузига ишонч билдирмаяпти 0 16:52Аллегри - "Реал" учун бош мақсад, Рауль - захира 9 16:28Бу қизиқ! Хитой футболида ажабланарли воқеа 27 16:28Педри муддатидан олдин таътилга йўл олди 1 16:04Малиновскийга "Челси" қизиқмоқда 6 15:49А Серия ҳақида энг қизиқ статистик маълумотлар 9 15:40"Севилья" Гедешни "Валенсия"дан харид қилмоқчи. "Кўрпалаклар" футболчи учун 40 млн евро талаб қилишмоқда 6 15:18Хави Барселонага нега келганини айтди 2\n“Бир футболчи тарихи”. “Netflix” у ҳақида ҳужжатли фильм суратга олган” – Карим Бензема ҳақида\nТеглар : Карим Бензема Реал Франция терма жамоаси\n“Қаймоқранглилар”, “қироллик клуби” дейилганида кўз олдингизга логотипида тожи бор, оқ форма кийиб майдонга тушадиган жамоа келса, қулоғингиз остига “Реал Мадрид” деган сўз келишига ишонаман.\nКатта тарихга эга жамоаларнинг деярли барчасида катта футболчилар ўйнаб кетган. Улар катта-катта совринлар ютишга одатланиб қолган. Мухлислари ҳам улардан шуни талаб қилади. Бу каби жамоаларга янги келиб қўшилган футболчи кучли босимга дуч келади. Шунга чидаб ва ўз ўйинини бемалол кўрсата олса – марра уники. Бироқ сув ҳамиша ҳам тиниқ оқавермагани каби, футболчининг фаолиятида ҳам тушиш нуқталари бўлади. Мухлисларнинг ҳаммаси ҳам бунга кўникавермайди, бироқ футболчи чидаши керак. Яна шундай тоифа футболчилар бўладики, улар катта жамоаларда ўйнаб туриб, кўринмас, аммо катта ишларни бажаришади. “Челси”да Нголо Канте (бу футболчи ҳақида ёзганмиз) ва бошқа футболчилар ҳам бор. “Реал Мадрид”да ҳужум чизиғидаги футболчи – Карим Бензема ҳам вақт ўтгани сайин шундай вазифа эгасига айланди. Мухлислар, футбол экспертлари ҳар қанча гапиришмасин, клуб бу билан фикрини ўзгартирмади ва яхши натижаларга эришди. Зинедин Зидан ўз интервюларидан бирида “Бензема гол урмагани ҳавотирга солмайди. Албатта, у дарвозани ишғол қилишни истайди. У жамоадошлари учун кўп фойдали иш қилмоқда. Кўнглим тўлди”, - деган эди. Гапни “Реал Мадрид”дан бошлаб, Бенземадан якунладим – демак, гап футболчи ҳақида. Бугун франциялик ҳужумчи ҳақида сўз юритамиз.\nКарим Бензема – ким ўзи у?\nҚаҳрамонимиз 1987 йилнинг 19 декабрь куни Франциянинг Лион шаҳрида Жазоир миллатига мансуб французлар оиласида туғилган.\nУ дастлабки футбол сир-асрорлари “Брон Террайон” жамоасида ўргана бошлаган. Ўша ерда у “Лион”нинг ёшлар жамоасига қарши ўйинда иштирок этди ҳамда иккита гол урди. Шундан сўнг шаҳарнинг бош жамоаси эътиборига тушди. Маълумотларга кўра, ўша вақтда “Лион” раҳбарлари “Брон Террайон” жамоаси президентига таклиф беришган, бироқ у рози бўлмаган, сўнг “Лион” раҳбарияти Бенземанинг отаси билан гаплашиб олгач, футболчига жамоада синовдан ўтишга рухсат берилган. Футболчи “Лион”нинг иккинчи жамоасида 17 ёшида тўпурар бўлиб, энг яхши ўйинчига айлана олди. 2004 йилнинг декабрда “Лион”нинг асосий таркибига кира олди. 2005 йилнинг 15 январь кунида эса футболчи ўзининг Франция чемпионатидаги дебютини нишонлади. 2005/06 йилги мавсумда Бензема Франция чемпионатидаги биринчи голни урди. Ўша мавсумда футболчи 13 та ўйинда, 1 та гол урган. Чемпионлар лигасида эса гуруҳ босқичида “Русенборг”га қарши учрашувда гол уриб, Халқаро майдонлардаги голларига старт олди.\n2006/07 йилги мавсумда эса Бензема “Лион”нинг асосий ҳужумчисига айланди. Ушбу мавсумда футболчи 21 ўйин ўтказиб, 5 та гол уришга муваффақ бўлган. Кейинги мавсумда эса 20 та гол уриб, энг яхши тўпурар бўла олди. 2008/09 йилги мавсумда у чинакам етакчига айланди. Франсия чемпионатида 36 ўйинда, 17 гол урди. Ушбу мавсум Лиондаги охиргиси эди. “Лион” сафида футболчи 149 ўйинда майдонга тушиб, 66 та гол урди.\n2009 йилнинг 1 июль куни Бензема 35 миллион еври эвазига Испаниянинг “Реал Мадрид” жамоасига кўчиб ўтди ва 6 йиллик шартномага имзо чекди. Ўша мавсумда “қироллик клуби”, шунингдек, Криштиану Роналду, Кака, Раул Aлбиол каби трансферларни ҳам амалга оширди. У жамоадаги 11-француз футболчисига айланди.\nБензема “Реал Мадрид”даги дебют ўйинини “Депортиво”га қарши ўтказди. Жамоа таркибидаги илк голини эса “Херес” жамоаси билан бўлган баҳсда урди. 2009/10 йилги мавсумда футболчи барча мусобақаларда 33 та ўйинда майдонга тушиб, 9 та гол урди. Футболчи жамоага келган илк йилларида клубнинг асосий футболчиси бўлмаган. Aсосан Гонсало Игуаиннинг ўрнига майдонга тушар эди. 2010 йилнинг 8 декабрь куни футоблчи “Осер”га қарши ЕЧЛ ўйинида хет-трик қайд этди. 2010/11 йилги мавсумда у 48 ўйинда 26 та гол урди.\n2013/14 йилги мавсумда “Реал Мадрид” ҳужум чизиғида ажойиб трио пайдо бўлди. “BBC триоси”ни барча яхши билади (Бензема, Бэйл, Криштиану). Ўша мавсум сўнггида жамоа 12 йилдан сўнг яна ЕЧЛ чемпиони бўлди. Aйнан ушбу трио ёрдамида кейинги йилларда ҳам, жумладан, 2016, 2017 ва 2018 йилларда “Реал Мадрид” Европада тенгсиз бўлди.\n2020 йил февраль ойида Бензема “Реал Мадрид” билан шартномасини 2022 йилгача узайтирди. 1 март куни франсуз "Реал Мадрид" сафидаги ўзининг 500-ўйинида майдонга тушиб, клуб тарихидаги ушбу натижага эришган ўн тўртинчи футболчига айланди.\n2004 йилда Бензема 17 ёшгача бўлган футболчилар ўртасида бўлиб ўтган Европа чемпионатида Франция термаси билан биргаликда иштирок этди ва ғолиб чиқди. Франция миллий терма жамоаси билан у ЖЧ-2014, Евро-2008 ва 2012 мусобақаларида иштирок этди.\n2015 йилда футболчи ватандоши Матё Валбуена билан можаро юзага келди. Шундан сўнг у терма жамоадан четлатилди ва бошқа чақирилмади. 2018 йилда Франция футбол федерацияси президенти Бенземани терма жамоага ҳеч қачон чақирилмаслигини эълон қилди.\nБенземанинг аёли Кора Готье. Жуфтликнинг 2 нафар фарзанди бор. 2014 йилнинг 3 февраль куни қиз фарзанд дунёга келди ва унга Мелиа деб исм қўйишди. 2017 йилнинг 5 май куни эса оилага “янги меҳмон” келди. Болакайга Иброҳим деб исм қўйишди.\n“Netflix” компанияси “Реал” ҳужумчиси Карим Бензема ҳақида ҳужжатли фильм суратга олган. Фильмда футболчининг Франция терма жамоасидан четлатилишига катта эътибор қаратилган. Суратга олишда Криштиану Роналду, Карло Анчелотти ва Зинедин Зидан, шунингдек, “Реал” президенти Флорентино Перес ҳам иштирок этишган.\nИталия терма жамоаси Евро-2020 учун таркибни эълон қилди 28\n29 мар 14:31:40\nBenzema hech qachon qarimedigan Benzema\n29 мар 20:04:39\nUnga ortiqcha tarf shart emas u Dunyoning eng zo'r hujumchisi men uchun ko'pla Mendan Ronaldumi Messimi deb so'rashadi men esa Benzema deb javob beraman nega deganda U men muhlislik qiladigan klub yetakchisi\n29 мар 17:45:33\nIste'dod va tajriba hech qachon qarimaydi u rivojlanadi\n29 мар 16:56:29\n29 мар 15:55:18\nБензема деганда ҳар қандай мураббий қўл остида ўзини эркин тутиб ўзи хохлаганича футбол ўйнай оладиган футболчини тасаввур қиламиз омад сенга Карим Бензема!\n29 мар 15:24:57\nGo'leador emas, ammo xaqiqiy jamoaviy futbo'lchi!\nMaydonda ko'p mexnat qiladi, pressinglarda faol, eng muxumi to'pni uncha-munchaga yo'qotmaydi.\nAmmo xozir readal qotil xujumchi yo'q, shuning uchun barcha yuk uning bo'yniga tushyapti.\nRonaldu borligida boshqalarni kamchiligi yopilibletardi.\nKelayotgan yozda Madrid klubi xujum chizig'i Holland yoki Mbappe blan kuchaytirilsa ajoyib "tandem" xosil bo'lishi mumkin.\n29 мар 15:05:25\nReal muxlislari Benzima qadriga yetishmaydi\n29 мар 14:57:07\nЮқори техникага эга футболчи, ажойиб жамоавий хужмчи тан олиш керак.\n29 мар 14:49:59\nreal wunca yulduzlarni yutib yuborgan.benzema esa realni yutganga uxwaydi))\n29 мар 20:28:50\nАжойиб ака Мен хам Каримди Фанат Ман Реал Дунйода Йагона Жамоа\nTo'ppa to'g'ri aka sayroqi qarg'alar Realni yutuqlarini ko'raolmaydi hasad emas havas qilish kerak Real aqilbovor qilmas yutuqlarga erishgan\n29 мар 20:10:59


Пенсия тўлаш қонун ҳужжатларига мувофиқ расмийлаштирилган ишончнома бўйича амалга оширилиши мумкин. Ўзбекистон Республикаси ташқарисида расмийлаштирилган ишончномага ушбу ҳужжат расмийлаштирилган давлатнинг ваколатли органи томонидан апостиль қўйилиши лозим, МДҲга аъзо давлатлар мустасно.\nПенсионерга ҳисоблаб чиқариб қўйилган, лекин у томондан ўз вақтида талаб қилиб олинмаган пенсия пули пенсияни олиш мақсадида мурожаат этилганидан олдинги ўн икки ойдан ошмаган давр учун тўланади.\nа) суднинг ҳал қилув қарорлари, ажримлари, қарорлари ва ҳукмлари (мулкий ундиришлар борасида), нотариал идораларнинг ижро варақалари ҳамда қонун ҳужжатларига мувофиқ ижроси суд ҳал қилув қарорларини ижро этиш учун белгиланган тартибда амалга ошириладиган бошқа ҳал қилув қарорлари ва қарорлар асосида;\nПенсионер Пенсия жамғармаси туман (шаҳар) бўлимининг пенсиядан ортиқча тўланган суммаларни ушлаб қолиш тўғрисидаги қароридан норози бўлган тақдирда, аниқланган қарздорлик суд тартибида, бироқ унинг аниқланиш санасидан уч йилдан кўп бўлмаган давр учун ундирилади.\nЎзбекистон Республикаси Молия Вазирлиги ҳузуридаги бюджетдан ташқари пенсия жамғармаси томонидан пенсия, нафақа ва бошқа тўловларни тўлашни ташкил этиш тартиби тўғрисидаги йўриқномани тасдиқлаш ҳақида.


ИнтерФУТБОЛ :: Зайниддин Зидан: «Бемаъни қарор? Йўқ мен учун бундай эмас»\nЗайниддин Зидан: «Бемаъни қарор? Йўқ мен учун бундай эмас»\nЗайниддин Зидан «Реал»дан ғолибона нотада кетишга қарор қилди. Яқиндагина «Қироллик клуби» бош мураббийи сифатида ЕЧЛда кетма-кет 3-ғалабани нишонлаган франциялик мутахассис оламшумул зафар завқини етарлича туймай туриб, мутлақо кутилмаганда, жамоадан кетишини маълум қилди.\nНега? Сабаб нима? Буюк Зизу 31 май куни ташкил этилган махсус матбуот анжуманида истеъфога чиқиш ҳақидаги қарорини тушунтиришга уринди. Анжуманда шунингдек, «Реал» президенти Флорентино Перес ҳам қатнашди.\nФлорентино Перес: - Зизу кеча ёнимга келди ва кутилмаган, лекин қатъий қарорини маълум қилди. Келинг, яхшиси, ҳаммасини унинг ўзидан эшитайлик. Фақат шуни қўшимча қилишим мумкинки, мен ҳамиша Зидан ёнидаман!\nЗайниддин Зидан: - Ҳа, янги мавсумни «Реал» бош мураббийи сифатида бошламасликни маъқул кўрдим. Клуб президенти билан учрашувда барчасини обдон тушунтирдим. Ўйлайманки, бу қарор барчамиз - мен, шогирдларим ва клуб учун энг тўғри йўл.\nЭҳтимол, бу бироз ғайритабиийдек туюлар. Лекин шундай тўхтамга келишим керак эди. Жамоа зафарли юришини давом эттириши лозим. Бунинг учун эса ниманидир янгилаш, ўзгартириш талаб қилинади. 3 йиллик даврдан кейин янги методологияга асосланган ўзгача йўналиш зарур.\nШуларни ҳисобга олиб, кетишга аҳд қилдим. Жамоамни, бу ерда ўйнашим ва ишлашимга имконият берган президентни жонимдан ортиқ кўраман. Юксак ишонч учун ундан бир умр миннатдорман. Бироқ бугун барчамиз учун муҳим ўзгаришни амалга оширишимиз шарт. Кетишимнинг асосий сабаби шу.\nФлорентино Перес: - Яқиндагина ЧЛ кубогини қўлга киритганимизни ҳисобга олсак, бу чиндан ҳам, асло кутилмаган қарор: мен, мухлислар, футболчилар ва клуб хизматчилари учун ғамгин кун... Зизуни ҳам футболчи, ҳам мураббий сифатида шу қадар қаттиқ ҳурмат қиламанки, унинг қарорини маъқуллашдан ўзга иложим йўқ.\nҲа, янгиликдан «шок» ҳолатига тушиб қолдим, фикридан қайтаришга уриниб кўришни хоҳладим. Лекин бундан наф чиқмаслигини яхши билганим учун тийилдим. Аслида Зиданга бир умр оиламиз аъзоси бўлиб қолишини эслатмоқчи эдим. Бундай хабарга тайёр туриш қийин - бировнинг хаёлига келмаган қарор.\nКеча Зиданга 2 йил аввалги суҳбатимизни эслатдим. Ўшанда унинг уйига борган ва «Реал»ни бошқаришга нечоғли тайёр эканлиги хусусида сўрагандим. Шунда Зизу қатъий оҳангда жавоб берганди: «Ҳа, мутлақо тайёрман». Мана, у ваъдасига мувофиқ, муваффақиятни таъминлади.\nЖамоа равнақи йўлида кучли муҳаббат, фидойилик, тиришқоқлик билан ишлагани ва маҳорати учун ундан миннатдорман. Шунингдек, одоб-ахлоқ бобида ҳам барчага намуна бўлди. Ишонаман, Зизу кун келиб, яна сафимизга қайтади!»\nЗайниддин Зидан: - Албатта, мен ҳам хато қилишдан ҳимояланмаганман. Лекин ҳозир айни кетадиган пайт. Муваффақиятлардан мағрурланиш таъсирида барчасидан айрилмай туриб, тегишли ўзгаришларни амалга ошириш афзал...\nЗайниддин Зидан: - Ўйинчилар ҳам бошқача муносабат ва ўзгаришларга муҳтожлар. Уларга алоҳида раҳмат. Чунки майдонда айнан футболчилар курашадилар: биз - мураббийлар эса доимо йигитлардан кўпроқ фидойилик кўрсатишни талаб қиламиз, босимни оширамиз.\nГоҳида шундай пайт келадики, йўналишни кескин ўзгартириш зарурати туғилади. Шогирдларим қароримдан хабардорлар, уларга SMS-хабар юбордим. Энди сардорлар билан алоҳида суҳбатлашмоқчиман. Ҳозирча Рамос билан гаплашдим, барчасини тушунтирдим.\nМуҳими, Серхио ҳам қароримни тўғри қабул қилди ва келгуси ишларимда омад тилади. Ахир иккимиз вақтида ёнма-ён тўп сурганмиз, қувончли лаҳзаларни бирга туйганмиз.\nЗайниддин Зидан: - «Реал» мухлислари мени мураббий сифатида худди футболчилик даврида бўлгани каби доимо қўллаб-қувватладилар. Садоқатларини юксак қадрлайман ва ҳузурларида яна бир бора бош эгаман.\nҲа, охирги мавсум давомида мураккаб вазиятларга ҳам дуч келдик, бизни ҳуштакбозлик билан қарши олишган ҳолатлар кузатилди. Бироқ буни талабчанликка йўйиш керак. Ҳар ҳолда, шахсан мен мухлислардан хафа эмасман.\nМадридликларнинг истеъфога муносабатлари ҳақида\nЗайниддин Зидан: - Албатта, бу қарорим бор-йўғи «кўришгунча» маъносига эга. «Мадрид менга ҳамма нарсани берди, доимо унинг ёнида бўламан. Тўғри, қарорим кўпчиликка бемаъниликдек кўриниши мумкин, лекин ўзим учун эмас.\nЯнги жамоа масаласи\nЗайниддин Зидан: - Йўқ, янги жамоа қидирмаяпман, бу борада ўйлаб ҳам кўрмадим.\nЗайниддин Зидан: - Бугунги таркиб кучли рақибларни енгишга қодирлигини амалда исботлади. Келажакда жамоани қандай воқеалар кутаётгани ҳақида гапириш эса қийин. Бу масалада гапиришим ҳам ноўрин.\nЗайниддин Зидан: - Яширмайман, ўзимни яхши ҳис қиляпман. Бу кунни «ғаройиб» сифати билан аташга асос бўлмасада, ранжиш ёки куюнишнинг ҳожати йўқ. Ҳа, жамоадан кетишим оғир. Лекин шунчаки, «Кўришгунча» ибораси воситасида хайрлашмоқчиман. Бу борада узоқ ўйладим. Ишонтириб айтаманки, клуб ва унинг вакиллари билан муносабатларимиз заррача ўзгармайди.\nАгар «Реал» ЧЛ финалида ютқазганида нима қиларди?\nЗайниддин Зидан: - Бу борада аниқ гап айтолмайман. Эҳтимол, кубокни қўлга киритолмаганимизда, бу ердаги фаолиятимни давом эттирармидим... Очиғи, билмадим...\nКриштиану Роналду ва клубдан айрилиш...\nЗайниддин Зидан: - Қароримга Роналдунинг умуман алоқаси йўқ. Хотиржамлик, ижодий муҳит ва самара - клубнинг асл мағзи шулар. Футболчилар ҳурматини қозониш асосий вазифаларимдан бири эди. Қайтараман, қарорим ҳеч бир шогирдим билан боғлиқ эмас.\n3 йиллик фаолиятдан кейин якдил тўхтамга келиш осон бўлмади. Мен ғолибман, доимо зафар қучишни истайман, мағлубиятга асло тоқат қилолмайман. Ғалаба қозонишга ишонч бўлмаса, ниманидир ўзгартириш керак. Футболчилик даврида ҳам мўлжаллаган маррага етолмаслигимни сезганим билан дарҳол жамоадан кетардим. Бу борада ҳеч кимни айбламайман, ҳаммаси фақат ўзимга боғлиқ.\nЗайниддин Зидан: - Мураббийлик ишида баъзан ҳорғинлик ҳолати кузатилиши табиий ҳол. Ортда қолган даврда президент билан 2 марта шундай жараённи бошдан кечирдик.\nТакрор ва такрор айтаман, депсиниш ҳолатига тушмаслик учун жамоага вақти-вақти билан янгилик олиб кириш зарур. Фақат шу йўсинда янги марраларни забт этиш иштиёқини шакллантириш мумкин.\nИжобий ва салбий хотиралар\nЗайниддин Зидан: - Энг ижобий хотира - президент ҳамроҳлигида бу ерга илк марта келганим. «Реал» либосида лоақал бир бора майдонга тушиш - миллионлаб футболчилар орзуси. Шунингдек, мураббий сифатида Ла-лигада ғолиб чиқиш ҳам менга бетакрор завқ бағишлади. Энг салбий хотира сифатида эса «Леганес»га қарши тушунарсиз ўйинимизни кўрсатишим мумкин...\nЗайниддин Зидан: - Ҳаммаси кўпчилик ўйлаганидан кўра анча оддий. Муҳим аҳамиятга эга босқичлар кўп. Лекин айнан қайси пайт тўхташ кераклигини ҳам билиш муҳим. Нима қилаётган бўлсам, биринчи навбатда, жамоа манфаатини ўйладим. Фикримча, жамоа янги мавсумда мен билан анча қийналиб қоларди.\nЯкунланган мавсум ички мусобақада муайян муаммоларга дуч келганимиз ҳеч кимга сир эмас. Уларни мен ҳам унутганим йўқ. Лекин келажак - янги мавсум ҳақида ўйлаш мақсадга мувофиқроқ. Очиқ тан оламан, навбатдаги мавсум мен учун муваффақиятли кечмаслигини сезганим боис, «Мадрид» билан юқори нотада хайрлашишга қарор қилдим.\nРуҳий ва жисмоний ҳолатим ҳақида тўхталсам, бу шунчаки, чарчоқ асорати. Ҳа, ёдимда, 20 февраль куни «Реал»дек жамоада фаолиятингиз қўққисдан, исталган пайт тўхтаб қолиши мумкинлиги ҳақида гапиргандим.\nАммо ўшанда бунга жиддий қараган эмасдим, иш шу даражага етишини ўйламагандим. 3 йил давомида ҳар бир кун мени мазкур қарор сари яқинлаштирди. Йўқ, машғулот ўташдан чарчамадим, лекин жамоада 3 йил ишлаганимни унутмайлик. Хуллас, айни шу нуқтада мен учун ҳаммаси хотима топди.\nЗидан ягона. Франциялик мутахассис Флорентино Перес президентлиги даврида мажбурий истеъфо эмас, ўз хоҳиши билан жамоадан кетган илк мураббийга айланди.\nПерес «Реал»даги икки даври (2000-2006 ва 2009-...) давомида Висенте Дель Боске, Карлуш Кейруш, Хосе Антонио Камачо, Мариано Гарсия Ремон, Вандерлей Лушембургу, Хуан Рамон Лопес Каро, Мануэль Пеллегрини, Жозе Моуриньо, Карло Анчелотти ва Рафаэль Бенитес каби мураббийларни истеъфога чиқарганди.\nАтиги 3та харид. Зайниддин Зидан «Реал»да 2,5 йилга чўзилган фаолияти давомида атиги 3 нафар футболчи сотиб олди. Аниқроғи, шу оралиқда ҳужумчи Альваро Мората, ҳимоячи Тео Эрнандес ва ярим ҳимоячи Дани Себальос трансферига жами 70,5 миллион евро сарфланди. Умуман, Зизу қисқа вақтда нақ 9та соврин ютди.\nЗиданнинг кетишига нима сабаб?\nAS нашри Зайниддин Зиданнинг «Реал»дан кетиши сабаблари ҳақида алоҳида мақола чоп этди. Биринчи тахминга кўра, франциялик мутахассис ва клуб президенти Флорентино Перес ўртасидаги муносабатлар ёмонлашган. Хусусан, уларнинг трансферлар масаласидаги фикрлари бир жойдан чиқмаган.\nДейлик, «Реал» соҳиби «Атлетик» дарвозабони Кепе Аррисабалаге, шунингдек, Роберт Левандовски («Бавария») ва Неймар («ПСЖ»)ни Мадридда кўрмоқчи, бироқ Зидан бу ўйинчилар номзодига унча қизиқмаган. иккинчи тахмин - мураббийни Криштиану Роналду ва Гарет Бэйлнинг мавҳум келажаклари ташвишга солган.\nҚолаверса, ОАВ мавсум давомида Йоахим Лёв ва Маурисио Почеттино каби мураббийларни «Реал» билан боғлаганида, Зидан клуб раҳбариятининг қўллаб-қувватлашини сезмаган.\nДарвоқе, «Реал»нинг барча футболчилари ижтимоий тармоқлар орқали Зайниддин Зидан билан алоҳида хайрлашишди. Фақат уэльслик Гарет Бэйлгина мураббийга хайрлашув хати ёзмади. Чунончи, у охирги вақтларда франциялик мутахассисдан қаттиқ норози эди. Сабаби оддий - Зизу уэльслик юлдузга етарли ўйин амалиёти тақдим этмади.\nҚолаверса, гарет гарчи ЧЛ финалида «дубл»га эришган бўлсада, умумий муносабатдан чарчаганию, жамоадан кетмоқчи эканлигини яширмаганди.\nЯна бир хабар шуки, Зидан шартнома бўйича олиши мумкин бўлган 20 миллион евродан воз кечди. Чунончи, унинг амалдаги келишуви 2020 йилгача мўлжалланган эди. Энди энг шов-шувли маълумот: Зидан Қатар терма жамоаси бошқарувини қўлга олиши мумкин.\nБу ҳақда мисрлик тадбиркор Нағиб Савирис сўз очди. Унинг маълум қилишича, Қатар футбол федерацияси франциялик мутахассисга мисли кўрилмаган ажойиб таклиф билан мурожаат қилган.\n«Қатар терма жамоасини ЖЧ-2022га айнан Зидан тайёрлайди. У 4 йил давомида жами 200 миллион евро миқдорида маош олади. Йилига 50 миллион! Ҳаммасини пул ҳал қилади», - деб ёзди Савирис «Твиттер»даги саҳифасида.


Тунис Республикасининг 59 йиллиги нишонланмоқда\n18:19 / 25.07.2016\n25 июль куни Африканинг Тунис давлати Республика деб эълон қилинишининг 59 йиллигини тантана қилмоқда. 1957 йили Миллий таъсис мажлиси монархияга барҳам бериб, бей Муҳаммад VIII ал-Аминни ҳокимиятдан четлаштирган ва Тунис республикаси ташкил этилганини эълон қилган эди.\nЎша йилнинг 25 июлида мамлакатнинг биринчи президенти Ҳабиб Бургиба умумҳалқ сайловида давлат раҳбари лавозимини эгаллаганди. Шундан бери, 25 июль мамлакат тарихида ўзига хос аҳамият касб этиб келади.\nТунис пойтахтининг барча кўчалари мамлакат миллий байроғи тусида байрамона безатилди. Мамлакат президенти Бежи Каид ас-Себси республика фуқароларига мурожаат қилиши кутилаяпти. Республиканинг барча ҳудудларида тантанали митинглар ва манифестациялар ўтказиш режалаштирилган. Шу билан бирга, сиёсатчи ва иқтисодчиларнинг мамлакатни ривожлантириш истиқболларини муҳокама этувчи давра суҳбатлари ташкил этилади.


Қозоғистонлик аскарлар Халқаро Армия ўйинларида иштирок этиш учун Россияга жўнаб кетишди\n10 Август 2021 09:58\nNUR-SULTAN. Kazinform - Халқаро Армия ўйинлари доирасида «Отлар марафони» танловида иштирок этаётган қозоғистонлик ҳарбий хизматчилар гуруҳи Россияга жўнаб кетди, деб хабар беради Kazinform Қозоғистон Мудофаа вазирлиги матбуот хизматига таяниб.\nМусобақа Қизил шаҳрида (Тува Республикаси) ўтказилади.\nҲарбий хизматчилар бу мусобақага беш ой тайёргарлик кўришди. Асосий таркиб тоғ-ўрмон полкининг ҳарбий хизматчиларидан иборат. Улар феврал ва июн ойларида ўтказилган бир нечта танловлар натижаларига кўра энг малакали мутахассислардан танлаб олинди. Ҳарбий хизматчиларни сафарбар қилишдан олдин уларнинг тайёргарлиги шу бўлинма базасида ўтказилган.\n«Интенсив машғулотлар давомида жамоа ўз натижаларини яхшилади. Бу, ўз навбатида, совринларни қўлга киритишимизга имкон беради «, - деди «Жануб» ҳудудий қўмондонлиги жанговар тайёргарлик бўйича ўринбосари полковник Даурен Ҳамитов.\nҚозоғистон терма жамоасининг Россияга жўнаб кетишдан олдинги тайёргарлигининг охирги босқичи сафда туриш мусобақаси бўлди. Уни Мудофаа вазири маслаҳатчиси генерал -майор Адилбек Алдабергенов ўтказди.\n- Мусобақада ўз профессионаллигингизни кўрсатиш, энг яхши натижаларга эришиш, рақибларимизга муносиб рақиб бўлиш керак. Сизнинг ҳар бир ютуғингиз армиямиз ва мамлакатимиз томонидан қадрланади, - деди у.\nХалқаро мусобақада Қозоғистон ҳарбий хизматчиларининг рақиблари Зимбабве, Эрон, Мўғулистон, Россия ва Ўзбекистон жамоалари бўлади.\n«От марафони» танловида жамоалар маҳаллий муҳит билан танишиш ва мослашиш учун, энг муҳими, машғулот ўтказиш учун эрта боришади. Зеро, мусобақа шартига кўра, отларни иштирокчиларга мезбон беради. Иштирокчиларга фақат ўз от-абзалиидан фойдаланишга рухсат берилади.\n«Отлар марафони» жамоаси билан бир қаторда «Десантчилар взводи» ва «Эльбрус айланаси» мусобақалари иштирокчилари ҳам мусобақага йщл олишди.\nКалит сўзлар: ҚР Мудофаа вазирлиги, Спорт,\n239 тысяч человек привились от коронавируса в Атырауской области\nАлексей Цой проинспектировал соцобъекты в Атырауской области


Кореяда ватандошини ўлдирган ўзбекистонлик ушланди - 01.08.2019, Sputnik Ўзбекистон\nКореяда ватандошини ўлдирган ўзбекистонлик ушланди\nКёнгбук провинциясида юзага келган ўзаро жанжал оқибатида Ўзбекистон фуқароси Р.Т. жароҳат олиб, вафот этди. 01.08.2019, Sputnik Ўзбекистон\n20:40 01.08.2019 (янгиланди: 20:49 01.08.2019)\nКёнгбук провинциясида юзага келган ўзаро жанжал оқибатида Ўзбекистон фуқароси Р.Т. жароҳат олиб, вафот этди.\nТОШКЕНТ, 1 авг – Sputnik. 2019 йил 1 августга ўтар кечаси Кёнгбук провинциясида (Корея Республикаси) юзага келган ўзаро жанжал оқибатида Ўзбекистон фуқароси Р.Т. жароҳат олиб, вафот этди. Бу ҳақда ТИВ матбуот хизмати хабар қилди.


Қирғизистондаги Қант авиабазасининг учиш-қўниш йўлаги Россия мулкига айланди\n29 октябр 2020, Тошкент вақти: 16:29\nҚант шаҳрида Россия ҳарбий ҳаво базаси 2009 йилда ташкил этилган эди.\nҚирғизистон парламенти 11 июнда Россиянинг Қантдаги ҳарбий авиабазасининг учиш-қўниш йўлагини Россия мулкига айлантириш тўғрисидаги қарорни қабул қилди. Маълум қилинишича, Россия бу йўлакни ўз ҳисобидан таъмирлайди ва унга 15 йил эгалик қилади.\nҚирғизистон ҳукумати расмийларига кўра, Қант авиабазасининг учиш-қўниш йўлагини таъмирлаш учун Россия 2 миллиард рубль сарфлайди. Бунинг учун эса йўлакни Россия мулки сифатида эътироф этиш зарур. Аммо авиабазанинг йўлакдан бошқа ҳудуди Қирғизистон мулки бўлиб қолаверади.\nҚирғизистон парламентининг Халқаро муносабатлар, мудофаа ва хавфсизлик бўйича қўмитаси 9 июнда Россиянинг Қант шаҳридаги авиабазаси бўйича шартноманинг айрим бандларига ўзгартиришлар киритиш тўғрисидаги протоколни ратификациялаш юзасидан қонун лойиҳасини қўллаб-қувватлаган эди.


Давлат тест маркази расмий баёнот билан чиқди\nТаълим 15 сентябр 2020 1834\nДавлат тест маркази кеча Aхборот ва оммавий коммуникациялар агентлигида бўлиб ўтган «Олий таълим муассасаларига кириш учун ўтказилаётган тест синовларининг дастлабки якунлари ва таҳлили» мавзусидаги матбуот анжуманидан сўнг оммавий ахборот воситаларида ва ижтимоий тармоқларда баъзи ҳолатлар бир оз нотўғри талқин қилинаётгани боис баёнот билан чиқди.\nДавлат тест маркази мазкур ҳолатлар бўйича қуйидагиларни маълум қилади.\n1. Тест натижалари хато ҳисобланмаган.\nМатбуот анжуманида тест натижалари қайта текширилиши айтиб ўтилди. Лекин бу ерда тест натижалари хато ҳисобланган, шунинг учун тест натижалари қайта текширилади деб айтилмаган.\nДавлат тест марказида ҳар доим тест натижаларини бир неча бора текширилади. Жорий йилда ҳам тест натижалари қайта кўриб чиқилади ва бу мандатгача бажарилади. Бу албатта тест натижаларини тўғри текширилганига тўлиқ ишонч ҳосил қилиш, қандайдир хатоликлар ўтиб кетмаганлигини текшириш, умуман олганда тест натижаларини таҳлил қилиш учун амалга оширилади.\n2. Айрим абитуриентларнинг тест натижаларини эълон қилишдаги хатолик тузатилган.\n11 сентябрь куни тест синовлари натижаларини эълон қилишда техник хатоликка йўл қўйилган. Тест натижаларидаги техник хатолик Навоий ва Қашқадарё вилоятлари ҳамда Қўқон шаҳрида 10 сентябрь куни 1-сменада ўтказилган тест синовларида иштирок этган айрим абитуриентларда юзага келган.\nҲозирда мазкур техник хатолик тузатилиб, тест натижалари хато эълон қилинган абитуриентларнинг натижалари янгиланган. Мазкур абитуриентларлар шахсий кабинетлари орқали янгиланган тест натижаларини қайта кўришлари мумкин.\n3. Жавоблар варақасидаги чанг тест натижаларини хато ҳисобланишига олиб келмаган.\nТест синовлари очиқ майдонларда ўтказилгани сабабли жавоблар варақасида чанг тўпланган. Бу ҳолат натижалар ҳисобланиши кўпроқ вақт талаб этилишига сабаб бўлган. Чунки маълум миқдордаги жавоблар варақасини сканер қилгандан сўнг, сканер қурилмаларини чангдан тозалаш зарурияти юзага келган. Бу албатта натижалар куннинг охирида эълон қилинишига сабаб бўлган.\n4. Абитуриентлардан қайта тест олинмайди.\n2 сентябрдан 13 сентябргача бўлиб ўтган тест синовларида 90 нафар абитуриент тана ҳарорати 37⁰ C дан юқори бўлганлиги сабабли далолатнома тузилиб, тест синовларига киритилмади. Бу албатта, бошқа тест топширувчи абитуриентлар ва гуруҳ назоратчилари саломатлигини ўйлаган ҳолда Давлат комиссиясининг 2020 йил 19 июндаги 1-сон баёнига мувофиқ амалга оширилди.\nМазкур баёнга асосан, 17 сентябрь куни тана ҳарорати 37⁰ C дан юқори бўлган, тест синовларига киритилмаган абитуриентлар учун Қорақалпоғистон Республикаси, вилоятлар ва Тошкент шаҳрида тайёрланган стадион ва хиёбонларда қўшимча тест синовлари ўтказилиши режалаштирилмоқда.


Чорашанба куни кечга яқин икки давлат ўртасида баҳсли бўлиб турган Унгуртоғ ҳудудидан ўзбек ва қирғиз чегарачилари бир вақтнинг ўзида олиб чиқиб кетилди ҳамда чегарани ноқонуний кесиб ўтишда айбланиб қўлга олинган фуқаролар билан алмашинилди.\nУнгуртоғ ҳудудидан Ўзбекистон ва Қирғизистон чегарачиларининг олиб чиқиб кетилгани ҳақида жамоатчиликка Қирғизистон чегара хизмати раиси ўринбосари Райимберди Дуйшембиев билдирди:\n-30 сентябрда Ўш вилоятининг Дўстлик чегара бекатида ўтказилган музокаралар натижасида 2 октябр куни соат 15.50 да Унгуртоғ ҳудудидан ўзбек ва қирғиз чегарачилари бир вақтнинг ўзида олиб чиқиб кетилди.\n20 сентябр куни Ўзбекистоннинг 15 чегарачиси вертолётда ўзбек-қирғиз чегарасидаги баҳсли бўлган Унгуртоғ ҳудудига туширилган ва бу ерда 20 йилдан бери ишлаб турган Қирғизистонга қарашли ретронслятор станцияси ишчиларини текширувдан ўтказган. Шундан сўнг бу ерга яна 50 нафарга яқин ўзбек чегарачиси киритилган ва Ўзбекистон чегарачилари ретронслятор станцияси олдига чегара пости ўрнатган. Қирғиз томони ҳам бунга жавобан мазкур ҳудудга ўз ҳарбийларини киритган эди.\nҚирғизистон чегара хизмати раиси ўринбосари Райимберди Дуйшембиев 2 октябрда икки давлат чегарани ноқонуний бузиб ўтганликда айбланган фуқаролар билан ҳам алмашганини айтиб ўтди:\n-Ўзбек томонида ҳам, қирғиз томонида ҳам қўлга олинган фуқаролар бор эди. Мана шу фуқаролар билан алмашдик. Қирғизистон чегарасини ноқонуний бузиб ўтган Ўзбекистонниг уч фуқароси 14 сентябрда қўлга олинган эди.\nҚирғизистоннинг икки фуқароси эса Ўзбекистонда март ойида қўлга олинган эди.\nҚирғиз расмийси икки давлат ўртасида алмаштирилган фуқаролар шахсини очиқламади. Қирғиз оммавий ахборот воситаларининг ёзишича, Ўзбекистон томони Қирғизистонга қайтарган икки фуқаро Иляз Барпиев ва Канибек Базарбаевдир. Улар Жалолобод вилояти Олабуқа туманидаги Акбашат қишлоғи турғунларидир. Иляз Барпиев ва Канибек Базарбаев шу йилнинг 1 мартида Наманган вилоятида қўлга олинган ҳамда чегарани ноқонуний кесиб ўтишда айбланиб 5 йилга қамалган экан.\nАлмаштирилган Ўзбекистон фуқаролари ҳақида эса ҳеч қандай маълумот йўқ.\n20 сентябрда Ўзбекистон чегарачиларининг баҳсли ҳудудга кириб келиши ва бу ерда окоп қазиб, назорат ўрнатиши Қирғизистондаги маҳаллий аҳоли ўртасида ваҳима ва норозилик кайфиятини пайдо қилган эди. Шу муносабат билан 26 сентябрда ва 2 октябрда Қирғизистоннинг Ахси туманида ўзбек чегарачилари ҳаракатларига норозилик билдирилган митинг бўлиб ўтган.\nБишкекдаги Ўзбекистон элчихонаси олдида пикет.\n2 октябр куни Бишкекдаги Ўзбекистон элчихонаси олдида “Қирғиз чўрўлўру” жамоат ҳаракати пикет ўтказди. Пикет давомида элчихона вакилига Унгуртоғдан ўзбек чегарачиларини олиб чиқиб кетиш талаб қилинган мурожаат топширилди. Пикетчиларнинг айтишича, мурожаат Ўзбекистон президенти номига ёзилган.\n-Тез оранинг ичида қуролланган ҳарбийлар қишлоқдан чиқарилиши керак. Иккинчидан, чегара масаласини музокаралар столида ўтириб, тинч йўл билан ҳал қилишни ўрганишимиз керак. Қирғиз ва ўзбек ҳеч қачон провокацияга учмаслиги керак. Бунинг ортида учинчи кучлар турибди. Мана шу учинчи кучларнинг қўлида қўғирчоқ бўлиб қолмаслик учун, биз ўзбек қардошларимизни,жумладан, президентни ва элчиликни ҳарбийларни олиб чиқиб кетишга чақирамиз, -деди жамоат ташкилоти аъзоси Уран Ирисбаев.\nБу масала 26 сентябрда қирғиз парламентида ҳам муҳокама қилинган ва Қирғизистон Бош вазири ўринбосари Тўқўн Мамитов депутатлар ҳамда оммавий ахборот воситаларининг Ўзбекистон чегарачилари Қирғизистон ҳудудига бостириб киргани тўғрисидаги иддаоларини “ёлғон маълумотларга асосланган хабар” сифатида баҳолаган.\nУнгуртоғдан ҳарбийларни олиб чиқиб кетиш масаласи 30 сентябрда Қирғизистон ва Ўзбекистон бош чегарачилари Қурманкул Матенов ҳамда Рустам Эминжонов ўртасидаги учрашувда муҳокама қилинган эди.\nЧегарадаги отишмада ҳалок бўлган аскар "Жасорат" медали билан тақдирланди


Ўзбекистон, 17 сентябр 2015\n17 сентябр 2019, Тошкент вақти: 15:39\nпайшанба 17 сентябр 2015\nсентябр 17, 2015\nҲажга бориш тартиб-қоидалари қандай?\nOzodJavobнинг навбатдаги сонида Ҳаж зиёратига бориш тартиб-қоидаларини ўрганамиз.\nҲажга боришни истаган тошкентлик аёлга 148 йил навбат кутиши айтилди\nҲаж зиёратига бориш учун 2007 йилда навбатга ёзилган тошкентлик Шоира Содиқбекова бу йил унга рўйхатда 148-ўринда экани, йилига фақат бир киши юборилишини айтишганидан шикоят қилди. 60 яшар онахон зиёратга боришдан умидини узганини айтди. Мусулмонлар идораси раҳбарияти эса умидни узмасликни маслаҳат берди.\nTeliaSonera: Ўзбекистондан 200 миллион доллардан ошиқ пулимизни олиб чиқолмаяпмиз\nЎзбекистонда 8 йиллик фаолияти ва коррупция билан боғлиқ жанжаллардан кейин Швециянинг TeliaSonera ширкати бу мамлакатни тарк этмоқда. Гулнора Каримовага пора бергани гумони билан бир неча мамлакат томонидан тергов қилинаётган TeliaSonera бош директори Йохан Деннелинд Озодликка эксклюзив интрвью берди.\nСвердлов: Андижон қирғинида айби бўлган собиқ вазир Алматовнинг Чехияга саëҳатидан хавотирдамиз\nСобиқ Ички ишлар вазири¸ 66 яшар Зокир Алматов Чехиянинг Карлови Вари оромгоҳига келиб 20 кунлик муолажа олган. Озодлик манбаларига кўра¸ собиқ вазирга жиноят оламида Ҳусан Московский, деган ном билан танилган тадбиркор Ҳусан Зиямуҳаммедов ҳамроҳлик қилган.\nГулнорага пора бергани гумонланаётган Ucell Ўзбекистонни тарк этмоқда\nЎзбекистондаги Ucell мобил операторининг эгаси TeliaSonera мамлакат телекоммуникация бозорини тарк этишини эълон қилди. TeliaSonera бош директори Йохан Деннелинд Озодлик билан суҳбатда бу қарорга Ўзбекистондаги фаолияти билан боғлиқ коррупцион жанжал ҳисса қўшганини билдирди.\nЎзбек жангариси: 14 ёшда "шаҳид бўлган" Умар 200 кишига қўмондон эди\nТолибларга байъат берган "Имом Бухорий" катибасининг амири Шайх Салоҳиддиннинг 14 ёшида ўлдирилган ўғли 200 кишилик гуруҳга қўмондонлик қилган. Бу ҳақда Озодликка сўзлаган катиба жангариси жиҳоднинг "ёш танламаслиги", жангларда "шаҳид бўлаётган" ёки катиба жангарилари сафида юрган 9-14 яшар ўзбек мужоҳидларининг борлигини иддао қилди.\nНаманган тикувчилик цехида кучли портлаш содир бўлди\nОзодлик манбаларига кўра¸ Наманган шаҳри марказидаги “Сўғдиёна файз текстил” тикувчилик цехида пайшанба тонгида рўй берган портлаш оқибатида икки одам жароҳатланган. Наманган вилояти Ёнғин хавфсизлиги бошқармаси расмийлари портлаш сабаблари ўрганилаётганини билдирди.\nКоллеж ўқитувчилари пахтага, талабалари Озодбекнинг концертига ҳайдалди\nҲар йили Мустақиллик байрамида қўшиқ айтиб Каримовни ўйнатадиган Озодбек Назарбеков 16 сентябрь куни Наманганннинг “Навбаҳор” стадионида концерт берди. 20 минг сўмлик чипталар, катталар пахта теримида бўлгани учун, коллеж ва мактаблар ўқувчиларига сотилди.\nОйликсиз ишлаëтган Фарғона милициясига янги раҳбар тайинланди\n16 сентябрь куни Фарғонага борган Ўзбекистон Ички ишлар вазири Адҳам Аҳмадбоев шахсий таркиби икки ойдан бери маош олмаётган вилоят Ички ишлар бошқармасига янги бошлиқ тайинлади. Бошлиқ курсиси анчадан бери бўш турган эди.\nПахтага чиқмаган пенсионер ва болали аёллар жазоланмоқда\nНаманганда маҳаллақўмлар уйма-уй юриб ҳар бир оилани пахта теримига одам юборишга мажбурламоқда. Жиззах вилоятида эса одамларни пахтага чиқаришга милиция ходимлари ҳам жалб этилган. Ўзбекистонда пахта теримига умумий сафарбарлик эълон қилинар экан, барча вилоятларда маҳалла фаоллари пахта теримига одам топиш ҳаракатига тушган.\nФарзанди ўлимида милицияни айблаган Раъно Қўлдошева 3 йилга қамалди\nАвгуст ойидаги суҳбатимиз чоғида самарқандлик Раъно Қўлдошева баҳорда бир қатор нашрларда 16 яшар ўғли Улуғбек Аҳроров миршаблар томонидан ўлдирилганини, прокуратура эса бу иш юзасидан ҳеч бир чора кўрмаётганини иддао қилиб чиққанидан кейин унинг ўзига нисбатан жиноят иши уйдирилганини айтганди.\nЎзбекистонда газ, электр энергияси, совуқ ва иссиқ сув қимматлайди\nЎзбекистонда иш ҳақи, пенсиялар, стипендиялар ва нафақалар миқдори 10 фоизга оширилиши ортидан аҳолига сотиладиган табиий газ, электр энергияси. совуқ ва иссиқ сув нархлари ва тарифлари оширилиши маълум бўлди.


UzNews - Japan Digital University'да ўқинг ва Японияда ишлаш имкониятига эга бўлинг\n15 июл 2021, 18:05\nJapan Digital University'да ўқинг ва Японияда ишлаш имкониятига эга бўлинг\nМазкур университет талабаларига Японияда иш ҳақи тўланадиган амалиётдан ўтиш ва ишга жойлашиш имконияти тақдим этилади.\nJapan Digital University — бу Ўзбекистондаги биринчи рақамли IT-университет. Бу ерда талабалар келажак касбларини ўрганишлари ва IT-инженерия соҳаси бўйича дунё мутахассисига айланишлари мумкин.\nУниверситетда грант ва қулай тўлов тизими мавжуд. JDU талабалари учун 3 турдаги квоталар тақдим этилади: 10 киши учун грант, «А» ва «Б» квоталари.\n«А» квотаси 40 нафар талабага ажратилади. Бунда, асосий давр учун ўқиш нархи 12 200 000 сўмни ташкил қилади, қолган миқдорни эса ҳақ тўланадиган амалиёт ёрдамида тўлашингиз мумкин.\n«Б» квотаси эса 100 нафар талабага берилади. Бунда, ASIA ALLIANCE BANK АТБ томонидан JDU'да ўқиш пулини тўлаш учун талабаларга имтиёзли шартлар асосида фоизсиз кредит тақдим этилади.\nШунингдек, университет битирувчилари иккита дипломга эга бўлишади: Япония университети ҳамда Ўзбекистон давлат университетидан. Нуфузли муассасада ўқиш ва иккита дипломга эга бўлиш сизга муваффақиятли карьера қуришда ёрдам беради.\nМазкур университетда Японияда онлайн-амалиёт ўташ имконияти мавжуд. Бунда талабалар учун тўртинчи босқичдан «коворкинг» тизими бўйича амалий фаолият бошланади. Ушбу тизим амалиёт вақтида даромад олиш ва унинг бир қисмини контракт пулини тўлаш учун ишлатишга имкон беради.\nБундай имконият ёрдамида талабалар фақатгина билим олибгина қолмай, ўқиш вақтида нуфузли дунё компанияларида амалиётдан ўтишади ва информацион технологиялар ривожланишига ўз ҳиссаларини қўшишади.\nБундан ташқари, университет талабалари ўқишни тамомлаганларидан кейин Японияда нуфузли компанияларга ишга киришлари мумкин.\nJapan Digital University бугунги кунда дунё бўйлаб барча йирик компанияларга керак бўлган IT-мутахассисларни тайёрлайди. Шу сабабли, JDU ўз талабаларига дунёнинг етакчи IT-компанияларида ишга жойлашишга ёрдам беради.\nРўйхатдан ўтиш учун: jdu.uz


⚡ Қарши давлат университетида юқори тезликда ишлайдиган Wi-Fi тизими ўрнатилмоқда - QarshiDU.Uz\n⚡ Қарши давлат университетида юқори тезликда ишлайдиган Wi-Fi тизими ўрнатилмоқда\nЖаҳон банки томонидан молиялаштирилган Академик инновацион фондининг "Ўзбекистон олий таълим муассасаларида таълим жараёнини ташкил этишда янги технологиялар" лойиҳаси доирасида Қарши давлат университети учун 110 дона Wi-Fi қурилмалари харид қилинди. Шунга кўра, янгидан таъмирланган 1200 нафар талабага мўлжалланган ўқув биносида замонавий инфраструктура асосида лойиҳаштирилиб, юқори тезликда ишловчи 30 дона Wi-Fi тизими ўрнатилди. Бунда MikroTik ва Ubiquiti Network компанияларининг сўнги русумдаги тармоқ қурилмаларидан фойдаланилди.\n- Ўқув биносида ўрнатилган Wi-Fi қурилмалари бир вақтнинг ўзида 2000 нафардан ортиқ фойдаланувчиларга хизмат кўрсатиш қувватига эга. Университетнинг барча локал тармоғи оптик толали алоқа линиялари билан жиҳозланганлиги боис, юқори тезликда ишлайдиган сифатли интернет тизимидан фойдаланиш имконияти юзага келди, - дейди Рақамли таълим технологиялари маркази раҳбари Бекзод Очилов. - Айни вақтда олий таълим муассасасида умумий интернет тезлиги 3 Гб/сек тезликда бўлиб, мавжуд кўрсаткични 10 Гб/сек тезликка етказиш устида иш олиб борилмоқда.\nТаъкидлаш жоиз, мазкур Wi-Fi қурилмалари университетнинг барча бинолари, шу жумладан ўқув аудиториялари, ахборот-ресурс маркази, талабалар турар жойлари ва бутун ҳудуд бўйлаб ўрнатилади. Бу эса профессор-ўқитувчилар ва талаба-ёшлар учун сифатли ҳамда юқори тезликда ишлайдиган интернетдан тўлиқ фойдаланиш имкониятини яратади.


Президентимизнинг Германияга ташрифи: Халқаро майдондаги яна бир дадил қадам (2019 йил, 5 сон) | Insonvaqonun.uz\nБош саҳифа/Олам ва одам/Президентимизнинг Германияга ташрифи: Халқаро майдондаги яна бир дадил қадам (2019 йил, 5 сон)\n“ЎЗБЕКИСТОН билан Германия ўртасидаги кўп томонлама ҳамкорликни ҳуқуқий жиҳатдан қўллаб-қувватлаш, халқларимиз манфаатини таъминлашда парламентлар муҳим ўрин тутади”. Президентимиз 2019 йил 20-23 январь кунлари Германия Федератив Республикасига расмий ташрифи доирасида ушбу мамлакат Бундестаги Раиси Вольфганг Шойбле билан бўлиб ўтган учрашувда шу фикрларни билдирди.\nРейхстаг деворида “Тошкент”, деган ёзув бор\nПрезидент Шавкат Мирзиёев билан Бундестаг Раиси Вольфганг Шойбле учрашуви Германия Бундестагининг тарихий биноси ҳисобланувчи Рейхстагда бўлиб ўтди. Учрашувдан олдин давлатимиз раҳбари учун Рейхстаг бўйлаб саёҳат ташкил этилди.\nРейхстаг олис ўтмишга эга бўлиб, Германиянинг бой ва мураккаб тарихи ҳамда бугунги ёрқин ҳаётининг ўзига хос тимсолидир. “Рейхстаг” сўзининг луғавий маъноси “давлат мажлислари биноси”, деган тушунчани англатади. Бу атама Германияда XII асрдаёқ урфга кирган бўлса-да, Рейхстаг биноси пойдеворига илк ғишт 1884 йил 9 июнда Кайзер Вильгельм I томонидан қўйилган. Шундан сўнг франкфуртлик моҳир меъмор Паул Воллот муҳташам меъморий обидани 10 йил ичида бунёд этган.\nРейхстаг тарихи ҳақида сўз борганда, шунингдек, бу кўркам иморат бир неча бор вайрон этилгани ва қайта тиклангани, 1916 йили — Биринчи жаҳон уруши даврида бино пештоқига “Немис халқига”, деган маҳобатли шиор битилганини қайд этиш лозим. 1918 йили Веймар республикаси эълон қилинганида, Рейхстаг унинг ҳокимияти марказига айланган.\nБу ерда Германия империяси сўнгра Веймар республикасининг қонун чиқарувчи ҳокимият органи ҳисобланган Рейхстаг фаолият олиб борган. Иккинчи жаҳон уруши оқибатида, 1945 йили Собиқ совет давлати Германия парламенти биносини гитлерчиларнинг асосий рамзи, деб эълон қилган. Шундан кейин Рейхстаг ишғол қилинган ва унинг пештоқига ғалаба байроғи ўрнатилган.\nКейинчалик Рейхстаг биноси тубдан таъмирланган. Рейхстаг яқинидан ўтган Берлин девори олиб ташланган. Айни чоғда, Рейхстаг деворларида совет аскарлари битган ёзувлар, хусусан, бундан 74 йил илгари номаълум ҳамюртимиз томонидан ёзиб қолдирилган “Тошкент” сўзи ҳам ҳалигача сақланиб турибди.\n— Бу йил Веймар республикаси тузилганига 100 йил тўлади, — деди Ўзбекистон Президентини Рейхстаг заллари билан таништириш асносида Бундестаг Раиси. — Германия тарихида шонли воқеалар билан бирга қора доғлар ҳам кўп. Гитлер ва фашистлар содир этган жиноятларни, нацизм ва Освенциум фожиаларини унутиб бўлмайди. Шундай экан, тарихдан тегишлича тўғри хулоса чиқариш керак.\nРейхстаг биносида 1999 йилдан буён Бундестаг фаолият олиб бормоқда. Бундестаг Германиянинг бир палатали парламенти бўлиб, қонунлар қабул қилишдан ташқари Федерал канцлерни сайлаш ҳамда ҳукумат фаолияти устидан парламент назоратини амалга ошириш каби муҳим функцияларни ҳам бажаради.\nЎзбекистон ва Германия парламентлари ўртасида яхши алоқалар йўлга қўйилган. Олий Мажлис Қонунчилик палатасида Бундестаг билан ҳамкорлик бўйича “Ўзбекистон — Германия” гуруҳи, Бундестагда эса “Германия Федератив Республикаси — Марказий Осиё” гуруҳи ташкил этилган. Хусусан, 2018 йил октябрь-ноябрь ойларида Германия Бундестагининг “ГФР — Марказий Осиё” парламент гуруҳи раиси Манфред Грунд бошчилигидаги делегация билан Олий Мажлис Қонунчилик палатаси ва Сенатида, шунингдек, бир қатор давлат ва нодавлат ташкилотларда учрашувлар бўлиб ўтди.\nХусусан, Инсон ҳуқуқлари бўйича Ўзбекистон Республикаси Миллий марказида М.Грунд билан бўлиб ўтган учрашувда БМТ Инсон ҳуқуқлари бўйича кенгашининг 2018 йил май ойида Женевада ўтказилган 39-сессиясида Ўзбекистоннинг инсон ҳуқуқлари бўйича халқаро мажбуриятлари бажарилиши юзасидан тақдим этган миллий маърузасидаги масалалар, юртимиздаги суд-ҳуқуқ тизими, давлат бошқаруви органларининг вояга етмаганларни ноқонуний меҳнатга жалб этишнинг олдини олишдаги фаолияти, ҳукумат ва фуқаролар ўртасида мулоқотни амалга оширишнинг янги тизими йўлга қўйилгани, сўз ва фикр эркинлигини таъминлаш борасидаги ислоҳотлар хусусида сўз юритганмиз.\nАйни вақтда Германия Бундестагининг “Халқаро парламент стипендияси” дастури амалга оширилмоқда. Мазкур дастур орқали ҳамкор мамлакатлардан истиқболли кадрларни ГФРда парламент фаолияти билан таништириш ва парламентлараро алоқаларни кенгайтиришга кўмаклашиш назарда тутилган. Ҳар йили Бундестагда амалиёт ўташ учун тахминан 120 та стипендия тақсимланади. Ҳозирги вақтда 40 дан ортиқ мамлакат вакиллари ушбу дастур иштирокчилари ҳисобланади. Ўтган йилнинг октябрь ойида Бундестаг Ўзбекистонни мазкур дастурга киритиш тўғрисида қарор қабул қилди.\nБундестаг Раиси Вольфганг Шойбле 1942 йили туғилган ва Ғарбий Германияда муқим яшайди. Шу боис бутун умри Ғарб ва Европа ҳаёти билан узвий боғлиқликда кечмоқда. Вольфганг Шойбле мулоқот бошидаёқ Германия Бундестаги Ўзбекистон билан кўп томонлама ҳамкорлик учун тайёр эканини маълум қилди.\n— Биз Сизни немис жамоатчилиги орасида катта ҳурмат ҳамда юксак обрў-эътибор қозонган таниқли давлат арбоби ва тажрибали сиёсатчи сифатида яхши биламиз, — деди Президентимиз. — Фурсатдан фойдаланиб, Сизни Германия Федератив Республикаси Асосий қонуни қабул қилинганининг 70 йиллиги билан самимий табриклашга ижозат бергайсиз.\nШу муносабат билан Германия Федератив Республикаси Асосий қонуни Тошкентда немис ва ўзбек тилларида нашрдан чиқарилди. Ўзбекистон Президенти ушбу нашрнинг илк нусхасини Бундестаг Раисига тақдим этди.\n— Бундестаг мамлакатингизда инсон ҳуқуқлари ва демократия, барқарорлик ва тараққиёт кафолатидир, — деди давлатимиз раҳбари. — Одатда, парламентда аччиқ бўлса ҳам очиқ ва тўғри фикрлар билдирилади. Энг муҳими, амалий баҳс-мунозаралар асосида мамлакат манфаатлари ва халқ фаровонлигига қаратилган қонунлар қабул қилинади. Мен ўзим ҳам 15 йил парламент аъзоси бўлганман. 1993 йили Бундестаг тажрибасини ўрганиш учун Германияга келганим эсимда. Ўша пайтда Ўзбекистонда парламентаризм тажрибаси ҳали тўлиқ шаклланмаган эди.\nБугун Ўзбекистон миллий тараққиётнинг тарихий даври — туб янгиланишлар босқичига қадам қўйди. Мамлакатимизда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси қабул қилинди ва ҳаётга изчил татбиқ этилмоқда.\nБугунги Олий Мажлис янгича парламентдир, чунки депутатларимиз ўз сайловчиларининг хоҳиш-иродасини ҳисобга олиб, бевосита халқ билан ишлай бошлади, — деди Ўзбекистон Президенти. — Айни пайтда, парламент ваколатлари изчил кенгайтирилиб, ҳатто Президент ваколатларининг айримлари ҳам Олий Мажлисга ўтказиб берилмоқда. Бинобарин, миллий тараққиётнинг ҳозирги ўзига хос ўтиш босқичида буларнинг барчаси ҳал қилувчи роль ўйнайди.\nБундестаг Раиси Ўзбекистонда демократик ҳуқуқий давлат ва кучли фуқаролик жамияти барпо этиш борасида рўй бераётган ўзгаришларни юқори баҳолади. Унинг фикрича, “Германия тажрибаси шуни кўрсатадики, демократик тизимга фақат ҳуқуқий давлат асосида эришиш мумкин”.\n— Парламент демократия асосидир, — деди Вольфганг Шойбле. — Қолаверса, парламент жамият кўзгуси ҳамдир. Парламент фаолиятида демократияга, яъни кўпчиликнинг овозига таянган ҳолда, озчилик, демак-ки мухолифатнинг фикрини ҳам эътиборга олиш тақозо этилади. Бундестагдаги сиёсий партиялар фракциялари аҳоли барча қатламларининг манфаатларини намоён этади.\nБундестагда плюрализм, яъни кўп фикрлиликка таянган ҳолда мунтазам қизғин баҳс-мунозаралар бўлиб ўтади. Бу, ўз навбатида, консенсус асосида адолатли қонунлар қабул қилинишини таъминлайди. Адолатли қонунлар тўлақонли бажарилиши ва кутилган самара бериши учун эса ижро ҳокимияти, яъни ҳукумат кучли ҳамда салоҳиятли бўлиши талаб этилади.\nМуқояса ёхуд қизғин мулоқотлар...\nМулоқот давомида Президентимиз Германия Асосий қонунининг 1-моддаси Ўзбекистонда илгари сурилган “Халқ давлат органларига эмас, балки давлат органлари халқимизга хизмат қилиши керак” шиори билан ҳамоҳанг эканига эътибор қаратди. Чунки ушбу модда нормаларида ҳам, бир томондан инсон қадр-қиммати улуғланса, иккинчи томондан давлат ҳокимияти инсон ҳуқуқлари, эркинликлари ва қонуний манфаатларини таъминлашга мажбур экани мустаҳкамлаб қўйилган.\nЎзбекистонда Германия Асосий қонунига нисбатан қизиқиш ушбу мамлакатнинг илмий-техник тараққиёт соҳасидаги ва маҳсулот ишлаб чиқариш ёки ижтимоий хизмат кўрсатиш жабҳаларидаги ютуқларини ўрганиш иштиёқи каби табиий эканлиги бежиз эмас. Зеро, бугун Германия ҳозирги замон цивилизациясининг барча кўрсаткичлари бўйича ижтимоий-иқтисодий ривожланишнинг юксак босқичига эришган мамлакат сифатида дунёда етакчи ўринлардан бирини эгаллаб турибди.\n— Ислоҳотларни кўпчилик қўллаб-қувватлаши билан бирга, ҳар қандай янгиликларга қарши чиқувчилар ҳам доим учраб туриши табиий, — деди давлатимиз раҳбари. — Бошлаган ўзгаришларимиз инсон ҳуқуқлари устуворлигини таъминлашга, давлат идораларининг халқ манфаатлари йўлида хизмат қилишига қаратилган. Биз ислоҳотлар натижадорлигига эришиш йўлида собитқадаммиз ва ўз йўлимиздан ҳеч қачон ортга қайтмаймиз. Бу борада ривожланган демократик давлатлар, хусусан, Германия тажрибаси ва конституциявий амалиёти биз учун улкан аҳамият касб этади.\n— Ислоҳотларни аниқ стратегия асосида самарали амалга ошириш — бу ҳам катта санъатдир, — деди Вольфганг Шойбле. — Айниқса, Ўзбекистонда иқтисодий, ижтимоий, ҳуқуқий ва сиёсий йўналишлардаги ўзгаришлар ўзаро боғлиқликда, муайян мувозанат ва барқарорликни таъминлаган ҳолда изчиллик билан жорий этилаётгани таҳсинга сазовор. Барча соҳаларда кўп томонлама ҳамкорлик тобора муҳим аҳамият касб этаётган бугунги глобаллашув даврида Германия Ўзбекистондаги демократик ислоҳотларни қўллаб-қувватлайди.\nЎзбекистон Президенти Бундестаг ва Олий Мажлис ўртасида ҳамкорлик келишуви имзоланганини ижобий баҳолади. Энди парламентлараро ҳамкорлик бўйича аниқ тадбирларни ўзида мужассам этган “Йўл харитаси”ни ишлаб чиқиш тақозо этилади. Мамлакатимиз раҳбари Ўзбекистон парламенти вакилларини Бундестагга тажриба ўрганишга таклиф этгани учун Вольфганг Шойблега самимий миннатдорчилик билдирди.\nМулоқотда қонун устуворлигини таъминлаш, парламент назорати, ижтимоий ва иқтисодий ислоҳотлар самарадорлигини ошириш бўйича тажриба алмашиш масалалари муҳокама қилинди. Ташриф доирасида савдо-иқтисодий, инвестициявий ва бошқа соҳаларда эришилган келишувларни амалга ошириш бўйича қабул қилинадиган “йўл харитаси”га асосан парламентлараро ҳамкорлик қилиш муҳимлиги таъкидланди.\nХулоса қилиб айтганда, очиқлик, ишонч ва ўзаро ҳурмат руҳида ўтган музокараларда Ўзбекистон Президентининг Германияга расмий ташрифи барча даражадаги, жумладан, парламентлар ўртасидаги алоқаларнинг янги йўналишларини белгилаб бергани алоҳида қайд этилди. Аслида ҳам, Президентимизнинг Германияга амалга оширган расмий ташрифи Ўзбекистоннинг халқаро майдондаги яна бир дадил қадами бўлиб, унинг замирида Ўзбекистоннинг Германия билан муносабатларни янги ва юқори даражага кўтаришга интилишлари ўз мужассамини топган.\nОлий Мажлис Қонунчилик палатаси Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитаси раиси\n657\tЧоп этиш PDF